text:
Ein stutt útgáva av Evangeliinum um Jesus Kristus, Syni Guᵭs!
”Jesus, sum gav Seg sjálvan fyri syndir okkara, fyri at bjarga (skræᵭa) okkum út úr hesum núverandi (og nærverandi) ónda heimi, eftir vilja Guds og Faðirs okkara!” (Gal.: 1 : 3 - 5).
"Evangeliska Orᵭiᵭ um Jesus úr Nazaret, hvussu Gud salvaði Hann við Heilaga Andanum og kraft, Hann, sum gekk um og gjørdi væl og grøddi øll, ið Djevulin hevði fingið vald á; tí Gud var við Honum." (Ap.G.: 10 : 38)
Hvør tann, ið trýr á Jesus, fær fyrigeving syndanna við Navni Hansara!" (Ap.G.: 10 : 43)
”Tí av náði eru tit frelst, við trúgv - og tað ikki av tykkum sjálvum, tað er gáva Guds, ikki av verkum - fyri at eingin skal rósa sær.” (Efesus: 2 : 8 - 9).
”Tí so elskaði Gud heimin, at Hann gav Son Sín (Jesus), hin einborna, fyri at hvør tann, ið trýr á Hann (Jesus), skal ikki fortapast, men hava ævigt lív.
Ikki sendi Gud Son Sín (Jesus) í heimin, fyri at Hann (Guᵭ) skal døma heimin, men fyri at heimurin skal verða frelstur við Honum (Jesusi).
Tann, ið trýr á Hann (Jesus), verður ikki dømdur; tann, ið ikki trýr, er longu dømdur, tí hann hevur ikki trúð á Navn einborna Sonar Guds, (Jesus Kristus).”(Jóh.Ev.: 3 : 16 -18).
”Í tí er kærleiki Guds opinberaður millum okkara, at Gud hevur sent Son Sín (Jesus), hin einborna, í heimin, fyri at vit skulu liva við Honum (Jesusi).
Sum bleiv krossfestur fyri at frelsa øllum menniskjum frá syndum teirra, og Guᵭ hevur viᵭ Jesusi gjørt alt sátt við Seg - veri tað nú tað, sum á jørðini er, ella tað, sum í Himlunum er - táið Hann gjørdi frið við blóði kross Hansara.
Í hesum er kærleikin: Ikki at vit hava elskað Gud, men at Hann hevur elskað okkum og sent Son Sín til bót fyri syndir okkara.(1. Jóh.Br.: 4 : 9 - 10 og Kol.: 1 : 19 - 20).”
”Men tað vóru sjúkur okkara, ið Hann bar, tað vóru pínur okkara, ið Hann legði á Seg - og vit hildu Hann vera heimsøktan, slignan og plágaðan av Gudi.
Men Hann varð særdur fyri brot okkara, soraður fyri misgerðir (syndir) okkara; straffin varð løgd á Hann (Jesus), so vit skuldu hava frið, og við sárum Hansara eru vit grødd.” (Esaias: 53 : 4 - 5).
”Og Guᵭ reisti Jesus upp frá hinum deyᵭu!” (Ap.G.: 17 : 31) - (Les frá vers 24 - 31).
Nøkur fá og sera nyttug og neyᵭug bønarhugskot frá Bíbliuni, iᵭ virka viᵭ trúgv!
“Soleiᵭis greiᵭir Bíblian okkum frá, hvat trúgv er fyri nakaᵭ: ”Trúgv er full vissa um tað, sum vónað verður, sannføring um tað, sum ikki sæst. Við trúgv fata vit, at heimurin er skaptur við orði Guds, so tað ikki er av hinum sjónliga, tað, sum sæst, taᵭ er vorᵭiᵭ til, men er vorᵭiᵭ til av einum skapara, sum er ósjónligur fyri okkum!” (Hebr.: 11 : 1 - 3).
Tí "hvør tann, ið kallar á Navn Harrans (Jesus), skal verða frelstur." (Róm: 10 : 13).
”Hann vendir Sær til bøn hinna hjálparleysu, Hann vanvirðir IKKI bøn teirra.” (Sálm: 102 : 18).
”Men tú, táið tú biður - far inn í kamar títt, lat aftur hurð tína, og bið til Faðir tín, sum er í loyndum! Tá skal Faðir tín, sum sær í loyndum, løna tær eyðsýniliga .” (Matt: 6 : 6).
”Stúrið ongum fyri, nei, latið í øllum tað, sum tit ynskja, koma fram fyri Gud í ákallan og bøn við tøkk! So skal friður Guds, sum stígur upp um alt vit, varðveita hjørtu og hugsanir tykkara í Kristi Jesusi.” (Filip: 4 : 6 - 7).
”Og kastið alla sorg tykkara á Hann (Ì bønini)! Tí Hann hevur umsorgan fyri tykkum.” (1. Pæt.: 5 : 7)
Lesiᵭ altíᵭ í bíbliuni, - tí, taᵭ loysir seg og lønar seg - altíᵭ!


c: text/html

text:
Á bygdaráðsfundinum í gjárkvøldið var ársroknskapurin hjá Nes kommunu fyri 2016 viðgjørdur og samtyktur. Ársroknskapurin vísti eitt yvirskot á 1,1 mió. krónur, ímóti einum yvirskoti í 2015 á 6,5 mió. kr., tá eru íløgurnar íroknaðar
Staðfest var, at samlaðu inntøkurnar vóru hægri enn mett, og útreiðslurnar til rakstur og íløgur fyri 2016 vóru minni enn roknað bleiv við í ætlanini.
Nettoskattainntøkan hjá kommununi í 2016, eftir frádrátt av rentustuðli, er 51,1 mió. krónur, sum er 3,8 mió. krónur hægri enn í 2015. Í javnaðu fíggjarætlanini var roknað við eini nettoskattainntøku fyri 2016 á 45,6 mió. kr. Sostatt blivu samlaðu inntøkurnar í 2016 5,5 mió. krónur meiri enn mett í fíggjarætlanini.
Hækkingin í skattainntøkunum í 2016 stavar frá øktum persónskatti við 4,1 mió. krónum, meðan partafelagsskatturin lækkaði við 1,2 mió. krónum. Inntøkurnar til eldraøkið øktust við 0,9 mió. krónum.
Samlaðu rakstrararútreiðslurnar í 2016 vóru 42,2 mió. krónur, ið er 3,4 mió. krónur meiri enn í 2015. Í javnaðu fíggjarætlanini fyri 2016 var roknað við einari samlaðari rakstrarútreiðslu á 43,2 mió. krónur. Sostatt blivu samlaðu útreiðslurnar í 2016 1,0 mió. krónur minni enn mett í fíggjarætlanini.
Samlaðu bruttoíløgurnar í 2016 vóru 9,3 mió. krónur. Kommunan seldi grundstykkir fyri 2,1 mió. krónur og var nettoíløgan tískil 7,2 mió. kr. Í javnaðu fíggjarætlanini var roknað við einari nettoíløgu á 7,6 mió. krónur. Sostatt blivu samlaðu íløgurnar 0,4 mió. krónur minni enn mett í fíggjarætlanini.
Av gjørdum íløgum í 2016 kunnu nevnast: Nýggj vøggustova gjørd liðug, dagføring av heilsudepli, útbygging av ítróttarøki og húsi á Svangaskarði, byggibúning, liðugtgerð av vegi og gongubreytum, keyp av arbeiðsbili og asfaltering á havnalagnum.
Í upprunaligu fíggjarætlanini fyri 2016 var roknað við einum halli á 1,9 mió. krónum, men staðfesta avlopið gjørdist 1,1 mió. krónur, ella 3,0 mió. krónur meiri enn roknað var við.
Við árslok 2016 var nettoskuldin hjá Nes kommunu 21,6 mió. krónur størri enn roknskaparliga ognin hjá kommununi. Kommunur hava ikki loyvi at hava størri skuld enn eina árliga skattaálíkning. Markið hjá Nes kommunu fyri árligari skattaálíkning er 43,5 mió. kr., roknað við einum skattaprosenti á 23,0. Nettoskuldin er sostatt væl niðanfyri eina skattaálíkning.
Ársroknskapurin fyri 2016 kann lesast her

robotstxt: allowed

filter: keep


text:
Fríggjakvøldið 9. oktober 2020 byrjar barnadansurin í Norðurlandahúsinum aftur. Tað eru Dansifelagið í Havn og Norðurlandahúsið, ið í felag skipa fyri barnadansinum. Hetta er fyrsta dansikvøld í vetur, næstu ferð dansað verður er 23. oktober.
Koronafyrivarni:
Hesi fyrivarni eru við barnadansinum í mun til koronasmittu:
- Tiltakið er treytað av, at mett verður, at stýr er á smittuketunum í Føroyum. Møgulig avlýsing sæst á facebook (sí niðanfyri) og verður kunngjørt í útvarpinum sama dag.
- Í mesta lagi 100 fólk sleppa inn.
- Fólk, ið hava verið uttanlands seinastu 14 dagarnar undan tiltakinum, eiga ikki at luttaka – hóast negativar testir.
- Fólk við sjúkueyðkennum eiga ikki at luttaka í tiltakinum.
- Øll skulu skriva seg í eina dagbók, tá tey koma – navn og telefonnummar á einum ábyrgdara umframt tal av fólki.
- Hendur verða sprittaðar/vaskaðar bæði áðrenn og aftaná at dansað verður (og í steðginum) – og frástøðu verður hildin í steðginum
- Man skal royna í mestan mun at leiða tey somu fólkini alt kvøldið – og í tann mun tað er møguligt, at halda seg tætt at teimum, ið man annars er tætt at í tí dagliga (t.d. fólk úr sama húski ella floksfelagar)
- Man skal royna ikki at kvøða upp í andlitið á hvør øðrum, og somuleiðis at hava ringin eitt sindur ”luftigan”/ikki ov trongan


text:
UM Nora
Stutt um NORA
Norrønt Atlantssamstarv (NORA) er eitt millumtjóðasamstarv, ið er partur av økispolitiska samstarvinum hjá Norðurlendska Ráðharraráðnum og fevnir um Grønland, Ísland, Føroyar og stranda-Noreg. Stovnurin er sprottin úr útnorðursamstarvinum frá 1981 og fekk sær heitið NORA, tá ið stranda-Noreg gjørdist limur í 1996. Grundarlagið hjá NORA byggir á landafrøðiliga grannalagið, felags sermerki og avbjóðingar og søgulig, fyrisitingarlig og mentanarlig bond.
Eitt av høvuðsendamálunum hjá NORA er at styrkja støðu Norðurlandanna í altjóða høpi gjøgnum dygdargott samstarv í økinum við denti á sterkari og burðardyggari búskaparligari menning. Fyri at røkka hesum endamáli arbeiðir NORA eitt nú við at økja um samstarvið millum vinnu-, granskingar- og menningarfyritøkur tvørtur um landamørkini.
Í nevndini eru tólv limir, tríggir úr hvørjum landi. Nevndin hevur ábyrgd av at leggja yvirskipaðu ætlanina fyri virkisskránna hjá NORA, sum vanliga fevnir um eitt fýra-áraskeið. Nevndin hjá NORA hevur eisini ábyrgd av at leggja virkisætlanina, sum lýsir ítøkiligu tiltøkini, sum NORA skipar fyri hvørt ár.
NORA verður fíggjað av Norðurlendska Ráðharraráðnum við ískoyti frá teimum einstøku limalondunum. Stovnurin hevur høvuðssæti í Tórshavn, og afturat hesum eru fýra skrivstovur við einum starvsfólki hvør í ávikavist Grønlandi, Íslandi, Vesturnoregi og Norðurnoregi.
NORA arbeiðir á hesum trimum økjunum:
NORA, ið mennir verkætlanir, skal veita eitt munagott samstarvsgrundarlag í økinum og harvið møguleikar at savna neyðuga undirtøku fyri eftirspurdum verkætlanum.
NORA, ið setir dagsskránna, skal ávirka dagsskránna í økinum við víðfevndum tiltøkum og úrslitum frá verkætlanum.
NORA, ið skipar samgongur, skal tryggja eins og menna tey netverk, ið longu eru millum einstaklingar og stovnar, sum virka í økinum, og soleiðis skapa so dygdargóð úrslit sum gjørligt gjøgnum samstarv og felags íkast.
Verkætlanarstuðul
NORA veitir fíggjarligan stuðul til ítøkiligar samstarvsverkætlanir, um samstarvsfelagarnir eru úr minst tveimum NORA-londum. NORA tekur ikki lut í samstarvinum sum stovnur, men stuðlar fíggjarliga við teirri treyt, at verkætlanin er mett at geva íkast til tey endamál, ið eru lýst í virkisskránni hjá NORA. Í høvuðsheitum verður dentur lagdur á at stimbra samstarvið millum fyritøkur og aðrar aktørar í teimum fýra londunum í NORA-økinum.
Til ber at søkja um stuðul tvær ferðir árliga. Les meira um verkætlanarstuðulin hjá NORA undir valmyndini Verkætlanarstuðul.
Víðfevnd tiltøk
NORA tekur stig til og tekur lut í víðfevndum tiltøkum, sum styrkja samstarvið millum tey fýra londini í NORA-økinum, Føroyar, Grønland, Ísland og stranda-Noreg. Til dømis skipar NORA fyri ráðstevnum og útgreiningum av ymsum málum, sum eru viðkomandi fyri økið. NORA var eitt nú við í greiningini hjá OECD av økinum, sum kortlegði avbjóðingar og møguleikar í NORA-økinum.
NORA virkar eisini tíðum sum umsitingarstovnur og/ella skrivstova fyri viðkomandi tiltøk, sum til dømis verkætlanini hjá Norðurlendska formansskapinum “Vøkstur í Bláum Lívfeingisbúskapi” (2015-2017).
NORA varpar viðkomandi upplýsingar út til norðurlendska almenningin. Sjálvgjørdar tíðindagreinar verða lagdar út á heimasíðuna hjá NORA. Harafturat leggja vit eisini við jøvnum millumbilum tilmæli um tíðindi og tiltøk í økinum út á www.facebook.com/noraregion og Twitter.


text:
7341.18 - Starvslæruskeiðið í donskum
Skeiðsnummar
7341.18
Heiti
Starvslæruskeiðið í donskum
ECTS
10
Fortreytir
At lesandi er innskrivaður til lesnað á NÁD
Endamál
Endamálið við hesum skeiðnum er at lesandi í praksis skulu vísa, at tey duga at brúka tað tey hava lært á skeiðunum “Mál og samskifti” og “Barna- og ungdómsbókmentir”. Og at tey, í eini próvtøku-uppgávu, megna at nýta, og reflektera um væl dokumenterað tilfar (empiri) frá starvslæruni, saman við didaktiskum, fakligum og ástøðiligum grundarlagið frá undirvísingini á skeiðnum. Á øðrum og triðja árgangi eiga lesandi at menna: • Progressión móti viðgerðar- og refleksións førleikum
Innihald
Yvirskipaða innihaldið á skeiðnum fevnir um hesi øki: • Starvslærufyrireiking • Gjøgnumføra starvslæru à 5 vikur (10 t. um vikuna) • Uppgáva, sum tekur støði í starvlæruroyndunum, har undirvísing, læring, eygleiðing og dokumentatión og reflektiónir eru týðandi partar. Harafturat skulu relevantir fakligir, didaktiskir og fakdidaktiskir faktorar frá skeiðunum “Mál og samskifti” og “Barna- og ungdómsbókmentir” aktiverast.
Læru- og undirvísingarhættir
Á hesum skeiðnum arbeiða lesandi sjálvsstøðugt, einsæris ella bólki, við at leggja starvslæruna til rættis, við stuðli og vegleiðing frá undirvísaranum.
Læruúrtøka
Til tess at lesandi skulu menna og ogna sær førleikar til at skipa, gjøgnumføra og eftirmeta undirvísing, krevst tey skulu duga: • At brúka almennu námsfrøðina/didaktikkina saman við fakdidaktikkini í undirvísingartilgongdini • At reflektera um egna fyrireiking og gjøgnumførslu av undirvísing, so tey gerast betri til at brúka lærings-ástøði skilvíst í praksis. • at nýta kunnleika og vitan innan tey fakøki, sum tey fyrru skeiðini, “Mál og samskifti” og “Barna- og ungdómsbókmentir”, hava snúð seg um. • via transfer vísa, at tey megna at brúka samskiftis evnini, sum tey hava lært á fyrru skeiðunum, tá ið tey sjálv undirvísa í starvslæruni.
Próvtøkuháttur
Skeiðið verður eftirmett við eini størri skrivligari spurdómsstýrdari uppgávu, sum tekur støði í starvslæruni, sum tey lesandi hava gjøgnumført í fólkaskúlanum. Skrivliga uppgávan verður próvdømd saman við eini munnligari roynd, har skrivliga avrikið telur mest (uml. tveir triðingar). Starvslæran og spurdómsstýrda uppgávan eru lýst í serligum skjølum. Uppgávan verður mett við próvtali av undirvísara og uttanhýsis próvdómara.
Próvdøming
Uttanhýsis
Próvtalsstigi
7-talsstigin
Lestrarlisti
Verður útflýggjaur við skeiðsbyrjan
Ábyrgd
Mikkjal Petur Fríðálvur Mikkelsen


text:
Los Angeles
Los Angeles ella L.A. er næststørsti býur í USA og størsti býur í Kalifornia. Los Angeles varð grundlagdur í september 1781. Upprunanavnið hjá býnum er El Pueblo de la Reina de los Ángeles (á føroyskum "Bygdin hjá einglanna drotningini")[1], og býurin verður eisini róptur City of Angels (føroyskt "einglanna býur"). Í sjálvum býnum búgva 3,8 milliónir í 2014. Men L.A. er vaksin saman við fleiri aðrar býir, og til samans eru hesir býir eitt veldiga stórt samanrunnið stórbýarøki, ið er uml. 10.000 km2. Í stórbýarøkinum búgva uml. 13 milliónir fólk. Tað er meira enn 2 ferðir so nógv sum í Danmark. Stutt haðani eru strendur og snotiligir havnarbýir. Har er lutfalsliga heitt alt árið, og ikki so vátt. Fleiri milliónir fólk úr øllum heimi ferðast hagar á hvørjum ári.
Hann er ídnaðarbýur, har verða mest gjørd bilar og flogfør. Bilarnir í Los Angeles eru fleiri enn í nøkrum øðrum býi, og hetta kemur av, at býurin er bygdur á so ógvuliga stórum øki. Nógv av fólkinum býr í egnum húsum við urtagarði rundanum. Teir nógvu bilarnir elva til álvarsama luftdálking. Í Los Angeles og har um leiðir fara motorvegir í hópatali í allar ættir. Allir hesir bilarnir elva til álvarsama dálking. Tætt við býin eru góðar oljukeldur. Landið rundan um býin er slætt og væl dyrkað, men teir mugu veita vatn til bøin.
Størsta tíðindablaðið er Los Angeles Times.
SøgaEdit
Fyrst var ein lítil handilsstaður, sum so við og við vaks til ein bý. Fyri 1920-árini vóru ikki nógvir bilar og bussar. Fólk, sum arbeiddu í ídnaðinum, máttu fara til gongu til arbeiðis. Tí kundi ikki vera ov langt ímillum bústaðarøki og ídnaðarøki. Ídnaðarfyritøkur vóru ofta mitt inni í býinum, og tað hevði við sær álvarsama dálking og CO2-útlát, til dømis frá verkstøðum, stálverkum og sláturvirkjum. Tess fleiri fólk flutu hagar at arbeiða, tess størri varð tørvurin á handlum, sjúkahúsum, bústøðum, verkstøðum og samferðslu. Fyri at gera pláss fyri øllum hesum fólkunum hava tey bygt ymsar forstaðir rundan um býin. So hvørt sum býurin fór at vaksa, vasks eisini tørvurin á bústøðum. Í nógvum býarpørtum var so trongligt, so heldur enn at byggja fleiri íbúðarhús inni í býnum, fóru tey undir at byggja bústaðir í útjaðaranum á býinum. Í 1950-árunum og 1960-árunum vórðu nógvir forstaðir bygdir uttan um Los Angeles, serliga í Ventura- og Orange County. Síðan 1960-árini eru flestu bústaðir í bygdir uttan um miðbýin. Nú á døgum er støðan tann, at ein meiriluti av fólkinum býr í forstøðunum og arbeiðir inni í býunum. At so nógv fólk eiga bil, hevur eisini havt við sær, at stórar sølumiðstøðir eru komnar uttan um.
Tá ið jarnbreytirnar seinast í 19. øld vórðu útbygdar, og vegirnir blivu betri, fóru býurin at vaksa, bæði í vídd og í íbúgvatali. Samferðslan gjørdi eisini, at útsjóndin á býinum broyttist. Gjøgnum alla 20. øld eru arbeiðspláss og bústaðarøki í býinum flutt alsamt longri hvørt frá øðrum. Tá ið fleiri bilar komu, og eisini almenn samferðsla, so sum bussar, sporvognar og grundarbreytir, bar til at flyta ídnaðin út. Í Downtown Los Angeles eru í staðin bygdir fleiri bygningar til skrivstovur. So hvørt sum jarnbreytirnar komu, gjørdist tað m.a. nógv lættari at flyta tungar vørur yvir land. Tá bar nógv betur til at fáa gagn av náttúru tilfeingi innan úr statinum, til dømis jarnmálmi og gull. Dampmaskinan varð uppfunnin, og hon varð rikin við koli. Men nú á døgum hava teir ikki longur sama týdning. Ein orsøk er, at nógv av námsídnaðinum og stálídnaðinum USA er givin, og framleiðslan er í staðin flutt til Latínamerika og Ásia.
Rasuófriðurin í 1992Edit
Í 1980-árunum og fyrst í 1990-árunum var búskaparlig afturgongd í USA, og nógvastaðni vaks spenningurin aftur ímillum hvít og svørt. Í 1992 endaði hesin spenningur við ógvusligum ófriði í Los Angeles, tá ið eitt nevningating, bara hvít, fríkendi fýra hvítar løgreglumenn, sum vórðu ákærdir fyri grovan harðskap ímóti einum ungum afroamerikonskum manni. Avgerð nevningatingsins fekk øði í tey svørtu økjunum í Los Angeles. Ófriðurin stóð við í tvey samdøgur, eini 60 fólk doyðu, og fleiri enn 2000 vórðu skadd. Oyðilagt var fyri einar 800 mió. dollarar, og herurin og fleiri túsund løgreglufólk máttu leggja upp í. Ófriðurin í Los Angeles í 1992 var ringasti rasuófriður í USA í næstan 30 ár og vísti, at hóast nógv var batnað, var størri fíggindaskapur ímillum hvít og svørt enn hildið. Ótti fyri ófriði og ráni og skotbardøgum vóru ófrættatíðindi. Ein ríkisnevnd, ið varð sett at kanna ófriðin, fanst at løgregluni í Los Angeles og segði hana fara alt ov harðliga fram.
Neistin sum festi í ófriðin í Los Angeles, var ein tilburður í 1991. Nakrir hvítir løgreglumenn steðgaðu einum svørtum bilførara, nevndur Rodney King, noyddu hann at leggja seg niður, lupu síðan á hann og slógu hann og sparkaðu hann. Rodney King, ið einki hevði gjørt til saka, var fluttur á sjúkrahús, illa skaddur. Ein eygleiðari tók álopið upp á sjónband, og upptøkan, ið vardi 2 minuttir, varð sýnd í amerikanska sjónvarpinum, men hóast álítandi prógv, vórðu løgreglumenninir fríkendir í Simi Valley.
BúskapurEdit
Los Angeles er størsti undirhaldsídnaðarbýur í heiminum. Av tí at luftin í Kalifornia er so turr, og sólin sær at kalla hvønn dag, ber sera væl til at taka film upp har. Hetta gera tey í tí viðgitna filmbýnum Los Angeles; haðani verða filmar sendir um allan heim. Tíðliga í 20. øld byrjaðu filmsfeløg úr bæði New Jersey og New York at flyta til Kalifornia orsakað av tí sólríka veðurlagnum.[2] Undirhalds-ídnaðurin er ein ídnaðargrein, sum veksur skjótt í Los Angeles. Hann fevnir um til dømis filmar, sjónvarpssendingar, internetið, telduspøl, tónleik, tíðarrit og bøkur. Vøksturin í undirhalds-ídnaðinum hevur samband við ta tøkniligu menningina á KT-økinum, harundir sjónvarp yvir fylgisveinar ella kaðal og internetið. Tøknin ger tað møguligt at røkka út til nógv fleiri fólk enn nakrantíð áður, og tí ber til at brúka fyrimunirnar við hópframleiðslu og samvirkandi fyrimunir. Fyrimunir við hópframleiðslu og samvirkandi fyrimunir bera millum annað í sær, at ein filmfyritøka, sum t.d. Warner Bros í Burbank, bæði kann vinna pening av sjálvum filminum (filmsfløgur, atgongumerki í biohøllum og søla á internetinum) og av telduspølum, leikum og bókum. Eitt gott dømi um hetta eru Star Wars-filmarnir, har sølan av leikum hevur kastað næstan líka nógv av sær sum filmarnir sjálvir. Tað arbeiða 129,675 fólk í undirhalds-ídnaðinum í Los Angeles í 2012.[3]
Tað eru tey, sum halda, at vaksandi undirhaldsídnaðurin í Hollywood brýtur niður landamørk og elvir til eina mentanarliga alheimsgerð. Tá ið tær somu sjónvarpssendingarnar úr Hollywood verða vístar í t.d. Suðurafrika, Føroyum og Suðurkorea, elvir tað til eitt slag av heimsmentan, har hugsarnir, rák og brúkaraatferð verða felags.[4][5]
UmhvørviEdit
Ofta hava Los Angeles trupulleikar við umhvørvinum, serliga vegna útlát av ymsum slag. Tann nógva bilferðslan og útlátið frá fabrikkunum elva til álvarsliga luftdálking. Viðhvørt er luftin so ring, at ávaringar verða sendar út í sjónvarpi og útvarpi, so at fólk kunnu halda seg innandura. Ein tann størsta orsøkin til dálkingina eru teir nógvu bilarnir. Vegirnir eru ofta stúvstappaðir við bilum, og tað tekur alsamt longri tíð at koma fram. Í Los Angeles mugu nógv fólk ferðast meira enn tveir tímar um dagin til arbeiðis og úr arbeiði inni í býnum. Harumframt flyta so nógv fólk til býin, at har er stórur tørvur á bústøðum. Eitt annað vandamál eru rúgvurnar av burturkasti, sum vaksa í hvørjum.
Tað regnar næstan ikki frá apríl til november. Og í sama tíðarskeiði er tann hægsti miðalhitin uml. 30 °C. Um summarið er hitin ofta oman fyri 40 °C. Nógv orka verður brúkt til at køla luftina á skrivstovum, gistingarhúsum, í húsum og íbúðum.
Kriminalitetur Edit
Sum við øllum øðrum stórbýum í USA, so myndar eisini harðskapur og annað líknandi lívið í býnum, serliga náttarlívið. Lógloysið í Los Angeles er størri her enn miðaltalið fyri landið; har vórðu 298 morð skrásett í 2012.[6][7] Løgreglan í Los Angeles, L.A.P.D., gav í 2012 út $200 innkeypsgávukort til fólk, ið lótu automatisk skotvápn aftur, og $100 gávukort til teirra, ið lótu eina hondpistól, høglbyrsu ella riflu.[8][9] Líknandi hevur verið gjørt í fleiri øðrum býum so sum Boston í Massachusetts og Detroit í Michigan. Nakrir serfrøðingar meta, at tað at keypa skotvápnini aftur hevur lítla ávirkan á at minka um harðskap við skotvápnum. Millum annað halda tey, at skotvápnini, ið verða givin vekk eru fyri tað mesta gomul ella arvaði skotvápn, ið eru ólík at verða brúkt. So er tað eisini lætt hjá vápnaeigarum í Kalifornia at keypa sær nýggj aftur. Borgarstjórin í Los Angeles, Antonio Villaraigosa (D), heldur tað harafturímóti vera eitt stig, ið kann takast móti skjótingini, sum var í Newtown í Connecticut í 2012.[10]
MyndirEdit
Slóðir úteftirEdit
- Heimasíða hjá býnum: www.ci.la.ca.us
- Los Angeles á kortinum
KelduávísingarEdit
- ↑ From about August through September 1781, Governor de Neve, the settlers (11 men, 11 women and 22 children - one family never made it to Los Angeles), along with soldiers, mission priests and a few Indians, set out for the last leg of the journey to arrive at the site of the new pueblo alongside the Los Angeles River. Governor de Neve recorded the date, September 4, 1781, as the official date of establishment of El Pueblo de la Reina de Los Angeles or The Town of the Queen of the Angels.: The Settlement of Los Angeles, laalmanac.com
- ↑ Bordwell, David; Staiger, Janet; Thompson, Kristin. 1985. The Classical Hollywood Cinema: Film Style & Mode of Production to 1960. New York City, NY: Columbia University Press. S. 1-59
- ↑ "Entertainment industry jobs grow 3.7% - Los Angeles Times". 2014-10-31. Talgilda eintakið, gjørt eftir tí talgilda frumeintakinum , varð goymt í skjalasavni á netinum tann 2014-10-31. http://archive.today/MCZul.
- ↑ INFLUENCE OF HOLLYWOOD FILMS ON THE MORAL VALUES OF YOUTHS, academia.edu
- ↑ Hollywood's Influence on Global Cultue, prezi.com
- ↑ Crime in L.A. down for 10th straight year in 2012, city says, latimes.com
- ↑ Number of Violent Crimes Reported by Los Angeles by Year and Total, disastercenter.com
- ↑ "Guns pour in at L.A. buyback events - latimes". 2015-05-16. Talgilda eintakið, gjørt eftir tí talgilda frumeintakinum , varð goymt í skjalasavni á netinum tann 2015-05-16. http://archive.today/Fbrvz.
- ↑ "Groceries for guns: Los Angeles Police Department sways gun owners wi…". 2014-10-31. Talgilda eintakið, gjørt eftir tí talgilda frumeintakinum , varð goymt í skjalasavni á netinum tann 2014-10-31. http://archive.today/bdES0.
- ↑ Mayor Villaraigosa moves up gun buyback program in wake of Newtown tragedy, kesq.com


text:
Archive for desember, 2010|Monthly archive page
Fakfelagssamstarv
Tað er ikki ofta, vit gera okkum stórvegis tankar um, hvørjar uppgávurnar hjá fakfeløgunum eru. Fakfeløgini eru bara har, og teirra uppgáva er at tryggja limunum hampuliga løn og arbeiðskor. Sum oftast verða mál avgreidd við samráðingum við arbeiðsgevarar, men onkuntíð er sum kunnugt brúk fyri at fara meira harðliga til verka. Søguliga sæð hava tað altíð verið bond millum fakfelagsrørsluna og politiskar flokkar og politisku skipanina, í hvussu er í okkara parti av heiminum. Fakfeløgini hava havt eitt orð at skula hava sagt, og vit vita, at teirra lutur í menningini av vælferðarsamfelagnum liggur ikki eftir.
Men tað eru eisini tey, sum hava at fakfeløgunum, og enntá tey, sum hata fakfeløgini sum sjálvan hin versta.
Tað verður eitt nú sagt, at fakfeløgini eru við til at skerja effektivitetin, sum verður tryggjaður við einum fríum marknaðarbúskapi. Ella at einstaklingagerðin ger fakfeløg óneyðug. Summi fýlast á, at sáttmálarnir hjá fakfeløgunum í roynd og veru eru úrvalssáttmálar, og at limaskapur í fakfeløgum tískil er tvungin. Nøkur halda, at flestu arbeiðsfólk eru ikki verd lønina, tey fáa, meðan onnur forhánisliga leggja eftir fakfelagsbossunum, sum mest av øllum ræðast at skula noyðast at fara aftur í sítt gamla arbeiði. Flest øll vita, at hetta eru pástandir, sum antin eru óviðkomandi ella als ikki halda.
Uppgávurnar hjá fakfeløgunum røkka víðari enn bara til samráðingar um prís á arbeiðsmegi. Tá tað verður sagt, at tað hevur týdning at verja sáttmálavunnin rættindi, so er tað eitt stríð, sum fevnir um alt líka frá tí einstaka liminum, sum er fyri órætti, og til limarættindi sum heild. Hetta eru tey formligu viðurskiftini.
Hinvegin, tá spurningurin snýr seg um lívskorini hjá okkum øllum, her eisini íroknað menningina av okkara yrki, tænastum og arbeiðsplássum, kanska serliga teimum almennu, tá koma vit inn á tað meiri óformliga ella politiska.
Ein afturvendandi spurningur er, hvar gongur markið millum fakfelagsvirksemi og politikk? Fakfelagslimir fáa sum øll onnur politiska ávirkan við síni atkvøðu til løgtings- og kommunuval, so hví skulu teir at kalla hava eina eyka atkvøðu við teirri ávirkan á politiskar avgerðir, sum fakfeløgini halda seg hava rætt til at hava?
Vit kenna hetta aftur allastaðnis frá, at politikarar helst vilja ráða sjálvir. Hvør skal siga, fakfeløg og onnur óviðkomandi eiga at hava so lítla ávirkan sum tilber. Hetta er vandamikil hugsan, og úrslitið kenna vit.
Tí er tað als ongin ivi um, at fakfeløg sum týðandi samfelagsstovnur eiga at hava politiska ávirkan, sum sjálvandi ikki nýtist at verða partapolitisk. Mátin, fakfeløgini fáa ávirkan, er í stóran mun treytaður av siðvenju og teirri aktuellu politisku støðuni. Nú fíggjarkreppa er, ger almenni arbeiðsgevarin seg út til stríð við argumentum frá serfrøðingum og brúkar sjálvandi sín autoritet. Hjá honum ræður tað um at fáa fakfeløgini at líkjast teimum, sum bara krevja, men ikki skilja álvaran í samfelagsstøðuni.
At fara at skipa sín egna flokk, sum tankar hava verið um, ein fakfelagsflokk, er neyvan rætti hátturin at svara slíkum aftur, men er heldur eitt tekin um ólag í politisku skipanini, ja um eina politiska skipan, sum antin er óbúgvin ella hástór. At fáa hetta aftur á beint kann onkuntíð verða ein neyðug bráðfeingis uppgáva.
Við ella uttan flokk, so eiga fakfeløgini at hava politiska ávirkan, men tað er tó av alstórum týdningi, at fakfeløgini duga at skyna á, at tá tey fáast við politikk, so er tað sum trýstbólkur og ikki sum partnari. At gerast partur av politisku umsitingini eigur ongantíð at verða eitt mál. Vit hava sæð dømi um korporatismu í Føroyum, ofta undir heitinum, at vinnan eigur at verða hoyrd. Men hetta hevur í mongum føri bara verið brúkt sum skálkaskjól fyri at sleppa undan at taka neyðugar politiskar avgerðir fyri á tann hátt at kunna tæna ávísum seráhugamálum, og tað hevur sum kunnugt kostað samfelagnum dýrt.
Politisk ávirkan hjá fakfeløgunum eigur at byggja á vitan og førleikar, samstarv og virkisvilja, greið mál og mørk, ábyrgd og ikki minst professionalismu. Tað er treytin fyri, at fakfeløgini fara at taka bóltin aftur frá mótstøðuliðinum, og at tey kanska enntá fara at skora mál. Og tá kunnu vit eisini tosa um eina fakfelagsrørslu.
Klumma í Starvsblaðnum nr. 4, desember 2010.
Langt millum orð og gerð
Aftan á Ár teirra brekaðu í 1981 samtykti ST at hava eitt tíggjuáraskeið (1983-1992) við ymsum tiltøkum, sum skuldu skapa størri áhuga fyri viðurskiftunum hjá brekaðum. Í 1992, tá tíggjuáraskeiðið var komið at endað, varð ásett, at 3. desember hereftir skuldi vera altjóða dagur teirra brekaðu. Hetta varð gjørt fyri at tað framhaldandi skuldi verða varpað ljós á støðuna hjá teimum brekaðu, eisini eftir at tíggjuáraskeiðið var lokið.
Í ár var 3. desember seinasta fríggjadag, og her í Føroyum vóru ymsar hendingar, sum fingu okkum, sum annars ikki geva hesum viðurskiftum stórvegis gætur, at varnast, at hetta var ein serligur dagur, sum hevði okkurt við tey brekaðu at gera. Aðrastaðnis í hvussu er hevur verið vanligt ein slíkan dag at skipa fyri tiltøkum og gera vart við antin tað, sum er hepnast, ella tað, sum framvegis liggur á láni á hesum øki.
Sjálvandi, dagar koma og dagar fara, og seinasti fríggjadagur er helst eisini skjótt farin í gloymibókina hjá teimum flestu. Her taki eg sjálvandi ikki tey við, sum mistu arbeiðið júst henda dagin, tí at Fiskavirking lat aftur. Hjá teimum varð hetta ivaleyst ein minniligur dagur.
Bústaðarpakkin tódnaði
Nú haldi eg ikki, at tað hendi so nógv 3. desember í ár, sum gjørdi, at vit minnast dagin sum dagin, tá ið vit gjørdust stórvegis klókari upp á støðuna hjá teimum brekaðu.
Men summi gjørdu hóast alt vart við seg, og tað vóru ikki bara góð orð, ið tey høvdu at bera fram.
Eitt nú var Leila Solmunde, forkvinnan í MBF, Meginfelag teirra brekaðu í Føroyum, sera hørm um ta lagnu, bústaðarpakkin higartil hevur fingið. Bústaðarpakkin, sum Húsalánsgrunnurin skal umsita, skuldi gera tað møguligt at fara undir nýggj sløg av bústaðaloysnum. Leila Solmunde nýtti høvið á degi teirra brekaðu at harmast stórliga, at bara ein partur av uppskotinum um nýggjan bústaðarpolitikk er tikin við, nú uppskotið skal viðgerast í løgtinginum. Ásetingarnar um serligar lutaíbúðir, ætlaðar fólki við breki, sum vóru við í upprunaliga uppskotinum, eru tiknar burtur.
Leila Solmunde sigur í tíðindaskrivi, at upprunaliga uppskotið var frálíkt, og leggur aftrat: “Vit høvdu tað upprunaliga uppskotið til hoyringar, og kundu tá bert fegnast um, at nú hómaðist ein serligur fíggingarmøguleiki, m.a. til fólk, sum bert hava eina fyritíðarpensión. Hesi fólk hava ongar sum helst fíggjarligar møguleikar at finna sær býli á privata íbúðarmarknaðinum.” Leila Solmunde staðfestir, “at politiski myndugleikin hevur ongantíð áður havt so stórar ætlanir, men samstundis hevur ongantíð verið gjørt so lítið sum nú.”
Í samgonguskjalinum var tosað um at gera møguleikar fyri alternativari íbúðarbygging, men her, sum so ofta áður, er langt millum orð og gerðir, má forkvinnan í MBF ásanna. Og hon tosar við stórum stavum, tá ið hon sigur: “Politiska tosið um bústaðarpakka í mong ár er at halda fólk fyri tað turra spott. Tað var nógv betri um politikararnir søgdu erligt, at teir ikki ynskja nakrar alternativar bústaðarmøguleikar.” Nú verður so áhugavert at síggja, um hesar ákoyringarnar fáa nakran politikara at vakna. At politikarum dáma betur orð enn gerðir undrar neyvan nakran, men onkuntíð máttu teir kent skomm.
Taka ongi stór tøk
Í Føroyum hava vit eitt Ráð fyri Brekað, sum m.a. skal ráðgeva myndugleikunum í málum, ið viðvíkja brekaðum. 3. desember í ár setti forkvinnan í Ráðnum fyri Brekað, Barbara á Tjaldrafløtti, eina viðmerking í bløðini, har hon m.a. segði, at viðurkenning er ein íborin tørvur. Hon helt tað vera neyðugt at hava ein dag teirra brekaðu, m.a. tí at staðfest er, at um 10% av borgarum okkara bera brek. Tá tú bert brek, ert tú sum oftast fyri vanbýti í mun til tínar samborgarar.
Men tá ið hon so umrøddi sáttmála Sameindu Tjóða um rættindi hjá einstaklingum, ið bera brek, sum løgtingið samtykti í maj 2009, varð hon eitt sindur meira avgjørd á málinum. Tí hóast tað var ein sigur at fáa sáttmálan, so kann hetta skjótt gerast ein ósigur, um sáttmálin ikki verður settur í verk. Tað kann kanska henda, at vit fáa ábreiðslur frá ST, sum um stutta tíð fer at spyrja politiska myndugleikan í Føroyum um støðuna viðvíkjandi sáttmálanum. Hon nevnir í hesum sambandi, at okkum manglar eina røð av lógum og átøkum á økinum. Smáir batar eru, og júst í dag er eitt ár síðan, at kunngerðin um atkomu varð sett í gildi. Tó manglar at taka tey stóru tøkini, soleiðis at vit í veruleikanum vísa, at allir borgarar í Føroyum verða viðurkendir.
Fekk skjótt koyrilin at smakka
Kanska var tað av tilvild og hevði onki við 3. desember at gera, at eitt rok tók seg upp um íbúðir til sinnisveik júst henda sama dag. Í grein í Sosialinum við yvirskriftini Gera Vágar til eina ghetto fyri sinnisveik siga limir í felagnum Sinnisbati, at tey eru skelkað av ætlanini hjá landsstýriskvinnuni Rósu Samuelsen at flyta byggingina av íbúðum til sinnisveik til Sandavágs. Tað sigst, at ætlanin var, at íbúðirnar skuldu byggjast í Havn, men helst eru Rósu Samuelsen og Heðin Mortensen, borgarstjóri í Havn, vorðin ósamd um okkurt, og so ger Rósa skjótt av og flytur byggingina í sítt valdømi (hóast Føroyar jú eru eitt valdømi, sigst).
Tað eru tó fleiri áhugaverdir tættir í hesum máli.
Tað fyrsta og mest áhugaverda er tað politiska, sum Soffi Egholm, forkvinna í felagnum Sinnisbata, eisini ger vart við, tá ið hon sigur, at í hesum føri er talan rætt og slætt um eina politiska avgerð burturav. Hetta harmar hana, tí tey sinnisveiku eru ikki eftirspurd, og hon heldur tí, at talan er um brot á ST sáttmálan um mannarættindi, sum eisini Føroyar hava staðfest. Eftir sáttmálanum skulu einstakir borgarar hoyrast um síni egnu viðurskifti og hava rætt at velja, hvar teir vilja liva sítt lív.
Nevnast kann í hesum sambandi, hóast tað ikki verður nevnt í greinini, at longu í 1981 Ár teirra brekaðu bað ST limalondini bera so í bandi, at brekað fólk sleppa undan avbyrgdari bústaðarbygging, sum ber brá av stovni.
Í Sandavági eru longu frammanundan íbúðir til sinnisveik, og verður nú bygt meira aftrat, so er boðskapurin til tey sinnisveiku úr øllum Føroyum: Vilt tú hava eina íbúð, mást tú flyta vestur til Sandavágs.
Hetta er í grundini ein áhugaverd søga. Tí er ikki talan um júst tað, sum øll, sum hava brúk fyri politisku skipanini uppliva, at tá politikkur kemur uppí, so er tað valdið, sum ræður. Tá hevur tað minni at siga, at reglur, siðvenjur, tørvur, faklig atlit ella (løgfrøðiliga óbindandi) sáttmálar eru galdandi.
Og var hetta ikki júst tað sama, sum hendi arbeiðsfólkunum á Fiskavirking. Tí tey vórðu heldur ikki spurd ella kunnað, tá virkið lat aftur.
Nei, veruleikin er, at nøkur eru yvir og nøkur eru undir. Vit hava hvør einstakur givið teimum, ið eru yvir, víðar heimildir okkara vegna. Men tá vit seta fram krøv og biðja um úrslit, sum eru okkum lovað, tá hevur tann, sum er undir, ofta bara seg sjálvan at líta á. Og tá á stendur, eru tað ofta tey, ið liggja niðast, tey politiskt veikastu, sum mugu taka til takka við teimum stóru skerjingunum. Hetta er kenda Mattheus-prinsippið.
Tað er eisini hetta, sum ger, at tað í dag ikki bara er sum at siga tað at fjeppast uppi í teimum, ið eru yvir, antin tú ert einstaklingur, felag ella ráð. Politiska skipanin hevur alstóran týdning í vælferðarsamfelagnum, og nógv eru um trogið. Tí skalt tú duga snildir, vilt tú vinna sømdir og verða hoyrdur, og nú á døgum eru handfaring av ‘Public Affairs’ og lobbyisma viðurkendir hættir at fáa ávirkan á politisku skipanina.
Enn er brúk fyri eldsálunum, men amatørunum hava vit ikki brúk fyri longur.
Men vit skulu eisini vita, at uttan mun til, hvussu væl vit duga at føra okkum fram handan leiktjøldini, so sleppa vit neyvan nakrantíð undan at grenja inn á politiska myndugleikan. Tí at lova er ein avgerandi partur av politiska spælinum, men sjáldan heldur politikarin tað, hann lovar.
Og Sinnisbati skuldi kanska betur tagt, tí felagið fekk skjótt koyrilin at smakka. Rósa var ikki sein og boðaði teimum til fundar beinanvegin um ógvisligu útmeldingina hjá felagnum. Og dagin eftir fundin var tætt lok lagt á hesa trætu. So kann bara tíðin vísa, hvør endin verður á hesum málið, sum annars hevði almennan áhuga. Eitt nú var tað tikið upp í populeru sendingini Álvaratos, sum er at hoyra í Kringvarpinum fríggjakvøld.
Evnaveik gerast eisini gomul
Í Degi og viku hetta fríggjakvøldið 3. desember vóru eisini onnur vandamál, ið viðvíkja teimum brekaðu, umrødd. Í sendingini varð upplýst, at menningartarnað fáa ikki pláss á ellisheimi, sum onnur, tá ið tey gerast gomul. Um eg ikki fari skeivur, so helt Helena Samuelsen, the grand old woman í málum, sum viðkoma teimum evnaveiku, at tey, sum búgva á Eirargarði, hava sama rætt sum onnur at sleppa á røktarheim. Eg veit ikki rættiliga, hví málið var til umrøðu, antin tað var tí at tað var 3. desember, ella tí at onkur avgerð var tikin í málinum. Men spurningurin tyktist viðkomandi, tí fleiri av teimum, sum á sinni fluttu á viðgerðar- og bústovn verða tíbetur eldri, og tá hava tey sama tørv á røkt, sum onnur eldri. Tað keðiliga er bara, at heldur ikki gomul, ið ikki hava búð á stovni, fáa pláss á ellis- ella røktarheimi. Hvussu so við teimum, sum kanska krevja serliga røkt?
Eitt land, ið stendur saman um og verjir minnilutabólkar
Bara eitt politiskt ungmannafelag helt tað vera neyðugt at gera vart við støðuna hjá teimum brekaðu 3. desember. Tað var felagið Sosialistisk Ung, SU. Í yvirlýsing sigur forkvinnan Sunneva Mohr, at umstøðurnar hjá teimum, ið bera brek, eru munandi betri í dag, enn tær nakrantíð hava verið í Føroyum, men enn er nógv at arbeiða fyri, og langt er eftir á mál.
Í yvirlýsingini verður sagt, at vit eiga at tryggja øllum, ið bera brek, ein hóskandi bústað, eitt gott dagtilboð, gera tað soleiðis, at tey eru ein virkin partur av samfelagnum, og at tað í framtíðini verða nógv fleiri vard størv.
Og tey ungu tala eisini til okkara moralska habitus og siga, at vit eiga at vísa og prógva, at vit eru eitt land, ið stendur saman um og verjir minnilutabólkar.
Hvussu nógv slík háfloygd tala fyllir í huganum hjá okkara politikarum, skal eg lata vera ósagt.
Útpurring
Nei, kanska var fríggjadagurin 3. desember 2010 ikki ein heilt vanligur dagur. Hetta var nú neyvan bara tí, at hetta eisini var dagur teirra brekaðu. Men dagurin gav so teimum, ið varða av teimum brekaðu, høvi til at gera vart við sína ónøgd. Men tað gera tey á hvørjum degi, so tað var neyvan nakað nýtt. Summi halda enntá, at tey kanska grenja meira enn gott er.
Men politikarar vita sum er, at umrøða og miðlaágangur rennir skjótt av aftur, og so kunnu teir halda áfram at sova sín søta svøvn. Troyttandi ella ei, men skal nakað henda, so er bara eitt at gera, nevniliga í tíð og ótíð rópa útpurring so hart, at eisini politikarar hoyra tað. Men útlitini eru ikki tey bestu, um vit skulu trúgva kenda fólkasangaranum Pete Seeger, sum í 1961 skrivaði ikki minni kenda fólkasangin “Where Have All the Flowers Gone?” við niðurlagnum “When will they ever learn?”.


text:
Símun Rógvi spælir við NSÍ næsta kappingarár
Símun Rógvi Hansen og NSÍ hava skrivað undir 1-ára sáttmála, og sostatt spælir B71-málverjin við NSÍ næsta ár.
28-ára gamli málverjin hevur spælt 133 dystir í effo-deildini. Símun Rógvi er uppvaksin í B71 , og hartil hevur hann umboðað HB og AB. Hann hevur verið úttikin til A-landsliðið, men enn eigur hann fyrsta dystin tilgóðar á landsliðnum.
Símun Rógvi er ógvuliga spentur uppá at spæla fyri NSÍ, og hartil gleðir hann seg eisini til at spæla í Europa League.
Vit ynskja honum hjartaliga vælkomnum til NSÍ!


text:
Ein djórarøktari arbeiðir við at hjálpa djórum. Tú lærir at taka tær av og røkta sjúk djór, og tú hjálpir djóralæknanum við skurðviðgerð og burði.
Ein týðandi partur av arbeiðinum er at skifta bind og taka puls og fepur til tess at kunna taka støðu til, um djórið livir betur. Harafturat lærir tú at kanna djórið og t.d. taka blóðroyndir.
Undir útbúgvingini lærir tú um djóraatferð, anatomi og sjúkur og at gera mikrobiologiskar kanningar. Tú lærir eisini grundleggjandi skrivstovuarbeiði og um sølu og tænastu, soleiðis at viðskiftafólkini fáa eina góða uppliving.
Tú kanst enda útbúgvingina sum djórasjúkraheilsurøktari ella sum djórasjúkrarøktarfrøðingur við sergrein í hestum ella í smádjórum.
Djóraheilsurøktarar læra at tryggja djórum fyrstuhjálp, tú lærir starvsstovuarbeiði, at taka royndir á djórum og at gera útgerðina klára til viðgerðina hjá djóralæknanum. Sum djóraheilsurøktari lærir tú m.a. at hjálpa djóralæknanum við at kanna og viðgera djórini. Tú lærir kundaavgreiðslu og dagliga djórarøkt. Útbúgvingin til djórasjúkraheilsurøktara tekur 2 ár og 1 mðr.
Sum djórasjúkrarøktarfrøðingur við sergrein innan hestar og smádjór lærir tú m.a. at tryggja djórunum fyrstuhjálp, tú gert starvsstovuarbeiði, tekur royndir og gert útgerðina hjá djóralæknanum klára. Útbúgvingin til djórasjúkrarøktarfrøðing í sergreinini hestar ella smádjór tekur 3½ ár.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin er skipað við einari grundtilgongd á einum yrkisskúla í 20 ella 40 vikur og einari høvuðstilgongd, har tú skiftir millum starvsvenjing og skúla.
Frálæran fevnir m.a. um djóraatferð, kropsbygnaðarfrøði, reinføri, lívvirkisfrøði og føðslu. Eisini hevur tú lærugreinar sum t.d. KT, lóggávu og fyriskipan og sølu og tænastu.
Við hesi útbúgving er tað umráðandi, at tú:
● ert kropsliga og sálarliga væl fyri
● ert hugaður at avlíva djór
● kanst vísa samkenslu við kundunum, sum eru keddir
● kennir ábyrgd
● hevur tænastusinni
● ert hugaður eisini at loysa fyrisitingarligar uppgávur
● kanst arbeiða sjálvstøðugt og saman við øðrum
● ert hugaður at arbeiða skiftandi tíðir og at gera bráðfeingis arbeiðsuppgávur.
Útbúgvingin endar við sveinaroynd.
Fráfaringarroynd fólkaskúlans ella tilsvarandi.
Eftir lokna útbúgving kanst tú arbeiða sum djóraheilsurøktari og djórasjúkrarøktarfrøðingur.
Ein djórasjúkrarøktarfrøðingur er høgra hond hjá djóralæknanum.
Útbúnir djórasjúkrarøktarfrøðingar, sum hava gjørt 5 innanæðra djóraviðgerðir undir umsjón av einum djóralækna, kunnu søkja um løggilding sum djórasjúkrarøktarfrøðingur. Løggildingin gevur djórasjúkrarøktrafrøðingum rætt til at gera eina røð av viðgerðum, uttan at djóralækni luttekur ella hevur umsjón.
Ætlar tú tær at fara undir framhaldandi útbúgving, hevur tú atgongd til vinnuakademiútbúgvingar.
Gev gætur, at yrkisútbúgvingin skal vara í minsta lagi 3 ár fyri at geva atgongd til vinnuakademiútbúgvingar. Eisini eru krøv um ávísar lærugreinar og stig, tú skalt hava staðið, alt eftir hvørja vinnuakademiútbúgving tú søkir inn á.
Yrkisútbúgvingin til djórasjúkrarøktarfrøðing er á 4. stigi í donsku góðskingarkørmunum fyri lívlanga læru. Djóraheilsurøktari er á 3. stigi. Góðskukarmurin gongur frá stigi 1–8 og ásetur tað, ið væntandi fæst burtur úr undirvísingini.


text:
Í farnu viku var Hávard Vatnhamar í Italia har hann luttók í WPA world series kapping á 5000m teininum.
Orsøkin at Hávard var tilmeldaður hesa kappingina var at hann skal verða flokkaður* í samband við roynd sína at kvalifisera seg til PL í Tokyo.
Hóast Hávard satsar uppá maraton teinin og rann 5000m í Italia, má sigast at tað gekk væl í hansara fyrstu kapping undir føroyskum flaggi í para frælsum ítrótti.
Málið var at renna undir 18 minuttir, og kom hann inn sum nr. 5 í samanlagda bólkinum við tíðini 17:53.81, Hávard var nummar 1 í sínum flokki.
Næsta uppgávan er at renna Copenhagen Marathon ið verður 16. mai, har málið er at renna teinin undir 3 tímar.
*flokking, ella klassifisering er ein av hornasteinunum í paraítrótti.
Endamálið er at tryggja rættvísa kapping.
At flokka merkir at at ítróttarfólk verða flokkað í flokkar alt eftir breki og virkisstøði í tí serstaka ítróttinum.


text:
Óli Mortensen vann í kvøld gull á Edinburgh International Swim Meet 2017, tá ið hann í 800 metra frísvimjing svam teinin uppá 8:16.29, klárt frammanfyri restini av teimum sum hann kappaðist ímóti. Tað var ein ókey góð tíð hjá honum, har hansara besta nakrantíð er 8:10.94 frá tá ið hann vann gull á Danish Open í fjør. Flott Óli!
Óli royndi seg eisini í 1500 frí í gjár, og vann har bronsu við 15:40.36, aftanfyri navnframu Stephen Milne á 15:16.25 og Jay Lelliott á 15:17.18. Tíðin hjá Óla er undir B-kravtíðina á 15:44.74 hjá FINA og SSF til HM í Budapest í summar.
Úrslitini síggjast her


text:
Jonna Joensen helt áfram at vinna heiðursmerki, tá ið næsti dagur á Spar Nord Viborg Cup varð avgreiddur í dag. Í tíðarrað varð tað til bronsu í 200 rygg við 2:52.99, gull í 100 frí við 1:11.86, silvur í 400 frí við 5:43.68, silvur í 50 rygg við 37.96 og silvur í 50 frí við 32.40. Sí úrslitalistan her.
Tilsamans varð tað altso til eini tvey gullheiðursmerki, 4 silvur heiðursmerki og 2 úr bronsu, hesar báðar dagarnar í Viborg, til hesa ungu damu úr Reysta í Eysturkommunu. Jonna kappaðist fyri tað mesta í aldursbólkinum 2005-2006, men eisini á longru teinunum í aldursbólkinum 2005 og yngri.


text:
Gunnleyg Maria Arge
Eftir Jústinus Leivsson Eidesgaard
Gunnleyg Maria Arge er fyrsta kvinna í landinum, sum hevur verið deknur, og harvið hevur hon skrivað søgu. Hon var deknur í Vesturkirkjuni frá 1980 til 1998 . Gunnleyg Maria er fødd 9.08.1951 og uppvaksin í Havn. Hon er dóttir Meinhardt og Annelise Arge. Hevði búð uttanlanda við manni og børnum í 9 ár og var júst afturkomin, tá hon fekk kallið.
-Eg byrjaði at arbeiða sum skrivari í Vesturkirkjuni, og tá eg hevði arbeitt í ein mánað, varð eg spurd, um eg eisini vildi vera deknur.
-Eg leitaði í bøn og fekk eitt klárt svar frá Guði, at eg skuldi vera tænastukvinna Harrans.
-Eg kendi starvið sum eitt kall. Í fyrstani fekk eg mótstøðu, men helt áfram.Deknastarvið var ein gáva frá Guði, og tað hevði stóran týdning fyri meg.
-Í 1998 konverteraði eg til katólsku kirkjuna, har eg sá virðini í móðurskapinum gjøgnum Mariu moy, og grøðingin, sum fór fram í altargongdini gjøgnum Jesus Kristus, sum veruliga er til staðar í altarsins heilaga sakramenti.
-Guð gav mær eina sangrødd, og eg kann syngja andaligar sálmar og sangir í øllum kirkjum, meðan eg havi sungið í mong ár í Kristiliga Sangkórinum.


text:
Hans Paulus Poulsen
Eftir Jústinus Leivsson Eidesgaard
Vanliga, tá ið tú sær á Hans, er hann í vásaklæðum, og tað skal vera heilt løgið um ikki ein lastbilur við krana er í nánd. Hansara heimur hevur verið bilar, síðan hann var blaðungur og hann tekst enn við at klintra upp í lastir og koyra millum bygdir og eisini sær tú hann á bryggjuni, tá ið skip koma inn við fongi. Hans er vanur við stríggið arbeiðslív og sunnudagar, meðan gudstænastan er, bindur hann frið sum kirkjugangari í Glyvra kirkju. Hann er føddur 20 juli 1957.
Hans Paulus er uppvaksin í Fuglafirði og sum vaksin hevur hann búð í Runavík, har konan er ættað. Við Runavík meinast Runavík og ikki bara kommununavnið. Tey eiga tvey vaksin børn. Bilar hava altíð havt tann heilt stóran áhugan hjá Hans og hann avgjørdi, at hann vildi liva av at fáast við bilar. Tað ger hann enn.
-Eg fór at læra til bilmekanikara sum 16 ára gamal í Fuglafirði. Eg lærdi á verkstaðnum hjá Bjarna Eliasen. Eg var liðugur í 1977. Hetta at vera útlærdur bilmekanikari hevur verið ein stórur fyrimunur, nú eg seinni í lívinum fór at fáast við lastbilar. Eg geri tær umvælingar eg kann við mínum amboðum.
-Eg kenni meg heima í kirkjuni og gangi í kirkju hvønn sunnudag, men eg havi ongantíð havt ætlanir um at gerast kirkjutænari og nú eri eg klokkari. Og eg kundi heldur ikki siga ja, beinanvegin heitt var á meg. Tað var okkurt sum ræddi meg. Eg var ikki vanur at ganga í klædningi sunnudagar, bara á jólum og páskum og í brúdleypi, og nú skuldi eg pyntast fyri at fara í kirkju. Og so var tað hetta at sita fremst, at sita í kórinum, tað virkaði ógvuliga ræðandi. At enda segði eg ja. og eg havi ikki angrað. Eg avloysti Óla Finnson, sum legði frá sær eftir trúgva tænastu sum klokkari.
"Viðmerkingar kunnu sendast til Jústinus Leivsson Eidesgaard á tel. 22 31 43 ella í T-posti: justinus(at)olivant.fo”


text:
TB – FC Suðuroy við Stórá komandi leygardag kl. 13:00.
Sum liður í fyrireikingunum til komandi kappingarár, hava grannafeløgini TB og FC Suðuroy gjørt av at leika ein venjingardyst leygardagin 6. februar kl. 13:00.
TB leikar sum kunnugt í bestu deildini, meðan grannarnir noyddist ta tungu leiðina niður í næstbestu deildina í fjørð. Hóast liðini leika í ymiskum deildum, so er lítið at ivast í, at intensiteturin verður í topp, eins og hann altíð er tá liðini hittast.
Dysturin byrjar kl. 13:00 og eru øll hjartaliga vælkomin at fylgja við dystargongdini. Kioskin verður opin og er okkurt TB-plagg tit mangla, ið kioskin hevur á goymslu, so er upplagt at fáa tað til høldar nú, áðrenn kappingarbyrjan.
Einaferð TB – altíð TB!


text:
Eg havi hesa søgu frá fleiri monnum, og summir av teimum vóru vaksnir tá, og eisini frá Jákupi Rasmussen, sum nýtti øksina til at høgga hetlendingin.
Í 1862, 16. juni, bleiv avsagdur dómur yvir fanganum John Smith, skipsmann av sluppini “Mystery” úr Lerwick úr Hetlandi fyri tjóvarí og vold. Tað var eitt hóskvøld tann 5. juni við 10-tíðina, eftir at sluppin “Mystery” hevði kastað akker, at John Smith og ein annar skipsmaður fóru í land við Dánjali Matras frá Norðskála.
Um sama mundið, „Mystery" kastaði akker, fóru báðir norðskálabátarnir til útróðrar. Fimm mans plagdu at vera við hvørjum bátinum, men henda dagin svall Jákup hjá Rasmusi undir setuni og mátti tí vera heima. Jákup plagdi at vera við tí bátinum, ið Per var formaður á, og Ísakur (faðir at Jógvani hjá Ísaki) var formaður á hinum. Annars var eingin maður eftir í bygdini uttan gamli Grækaris og Dánjal Matras.
Dánjal búði í norðara Gerði og fór, so sum umboð hansara var, út til fremmanda skipið at krevja akkerspening. Aftur í land við honum komu tveir av hetlendingunum, og tað má sigast, at hetta vóru tveir sannir nornagestir. Annar teirra, tann eldri, var 24 ár gamal, stórur og prúður, hin var væl yngri, lítið menniligur til útsjóndar, men annars vaksin.
Teir komu saman við Dánjali til hús; men har gjørdust teir so naskir, at Dánjal hevði nógv stríð við at fáa teir burtur haðani. So fóru teir suður í næsta húsið, ið var hjá Ísaki. Konan var niðurfarin. Teir fóru inn. Men í gomlum húsum kom ein fyrr altíð fyrst inn í fjósið, áðrenn ein kom til roykstovuna. Myrkt var inni, og teir komu soleiðis onga leið, men máttu kúvenda útaftur. Teir hildu síðani inn í kjallaran og ætlaðu at bróta seg upp ígjøgnum gólvið. Men tað var nýliga gjørt av nýggjum og væl soymt, so teir máttu gevast við hesum. Teir fóru so niðan í Garðar, og glað var Ísakskona, tá ið teir vóru farnir.
Tá ið Elin á Gørðum hevði sæð fremmandar skipsmenn koma í land við Dánjali, var hon við soninum Rasmusi, ið føddur var í august árið fyri, rýmd úr húsinum oman til svág sín Jákup við Skála, ið lá lamin. Hon fór alt fyri eitt upp á loftið her at leggja seg.
Tá ið teir sóu, at eingin var heima á Gørðum, fóru eisini teir oman til Skálar og inn til Pers. Kona Per, Elin Maria, sum lá og svav í stovuni, vaknaði sum við kaldan dreym, tá ið hon hoyrdi fremmant mál vera snakkað í roykstovuni; hon tók lítlu Siggu (Sigga bleiv fyrra kona Jóhan Nysted) upp á armin og fekk vakt Sunnivu arbeiðskonuna. Í berum náttklæðum fóru tær so báðar inn í eitt kamar har við síðuna av stovuni, út av vindeyganum og inn til Jákups.
Nú hetlendingarnir sóu, at tær sluppu sær út av vindeyganum, skundaðu teir sær út ígjøgnum dyrnar. Tá ið tær skuldu lata innhurðina aftur í húsum Jákups, vóru teir har, togaðu í hurðina, so hon ikki fór aftur, og tann eldri av teimum fekk fatur í aðra.
Meðan hetta gongur fyri seg, vaknar Jákup, ið lá í eini koyggjusong inni í roykstovuni tætt innan fyri dyrnar. Hóast hann hevði ein ringan svull, leyp hann fram í berari stúku. Og tá ið hann sá, at annar hetlendingurin nærum hevði skrætt einasta plaggið, Sunniva hevði á kroppinum - Sunniva varð genta hansara - tók hann øksina, sum stóð niður við beinkin, hótti við henni, í tí hann segði, at um ikki hetlendingurin slepti gentuni, høgdi hann til hansara. (Jákup segði hetta á eingilskum, sum hann dugdi eins væl og móðir hansara, Katrina; eingilsk skip vóru javnan inni her.) Øksa Jákups nærkaðist meira og meira tí hond, ið helt um plagg Sunnuvu, og í tí plaggið skrædnaði, bar eggin á øksini við handarbakið á hetlendinginum, so hann fekk eitt stórt sár.
Hetlendingarnir lupu tá útaftur gjøgnum dyrnar. Jákup læt hurðina aftur og setti bakið ímóti henni fyri innan. Teir, ið uttanfyri vóru, fóru nú undir at herja hurðina við gróti. Leingi vardi tað ikki, áðrenn hurðin fór í spønir. - Tá gjørdist tann framligari hetlendingurin meira blídligur og spurdi, um Jákup kundi geva sær upp í pípuna. Jú, Jákup fór inn, setti øksina frá sær og tók tubbak út aftur við sær. Hetlendingurin kom nú inn um gáttina, dró knívin úr slíðranum og setti hann ímóti bróstinum á Jákupi. Nú var reiðiliga illa vorðið, tí hetlendingurin kom at standa millum Jákup og øksina.
Men Katrina, sum bæði var vitug og stinn i eingilskum, var ikki ráðaleys. Uppá eingilskt rópti hon nú, so tað gelti um lonina: “Komið nú, allir mínir menn!”
Tað var, sum um eldur kom í hetlendingin, og hann reyk útaftur til felaga sín. - Teir hildu so vegin niðan til húsini hjá Grækarisi, ið vóru stutt omanfyri. Jákup fór tá aftur eftir øksini, og hann slepti henni ikki, so leingi hetlendingarnir vóru har.
Gamli Grækaris, sum hevði hoyrt til standin niðri hjá Jákupi, lá út av vindeyganum við løddari byrsu. Á annan hátt helt hann seg ikki kunna duga nakað ímóti ófriðarkroppunum. Og hann var eisini ógvuliga fimur við byrsu. Tað vistu hann og øll í bygdini.
Hann lyfti byrsuna upp til eygað, tá ið hetlendingurin - tað var altíð tann eini, ið breyt slóð - kom í mál. Men tá ið hetlendingurin sá byrsupípuna, vendi hann omanaftur og fór inn hjá Peri eftir eini byrsu, hann hevði borið eyga við her, tá ið hann var inni fyrru ferð. Hann tók byrsuna, men lítið nyttaði tað, tí hann fann einki lóður.
Meðan leitað varð eftir lóðri, kom Jákup norður til húsini hjá Peri, hann var skóleysur og í berari stúku; øksina hevði hann við sær.
Tá ið hann kom norður fyri dyrnar, stóð tann eldri hetlendingurin í durunum og vendi andlitinum inneftir. Jákup leyp beinanvegin inn á hann og høgdi øksina niður á økslina á honum. Av yvirhuga hevði hann ikki givið sær far um, hvat ið vendi niðureftir á øksini, skallin ella eggin. Annars hevði verið illa vorðið. Men so hart hevði hann kortini lagt á, at tá ið skallin á øksini nam herðar hetlendingsins, datt byrsan úr hondini á honum. Teir skundaðu sær so burtur haðani og norður í norðara Gerði til Dánjals. Á vegnum komu teir fram við eitt blik, sum teir álaðu sundur.
So fór Dánjal yvir á sluppina við teimum; eina øks hevði hann við sær, um nakað gjørdist at. Tá ið hann var komin hálvan vegin fram, løgdu teir hond á hann, men gjørdu honum kortini einki annað enn, at teir tóku øksina og tveittu hana út úr bátinum.
Tá ið hetlendingarnir vóru farnir umborð aftur, fór Jákup at lata seg í síni klæðir, og síðani fór hann oman til tað fyrsta neystið, ið fyri var, dró einsamallur bátin oman og fór so eftir Katrinu, móður síni, Elin Mariu við Siggu, Sunnuvu og Elin á Gørðum við lítla Rasmusi o. fl. og førdi tey út til Oyrar.
Klokkan var meira enn fýra um morgunin, tá ið hann kom til Oyrar. Hann bað við tað sama oyrarmenn koma við sær til Tórshavnar at lata yvirvaldið vita um skilið. Og teir fóru so við honum alt fyri eitt.
Komnir suður fyri Hvítanes møttu teir politibátinum, ið var á veg til Eiðis við embætismonnunum. Teir løgdu so bátar saman, og Jákup bar fram ørindi síni. Politibáturin hevði onga verju við, so teir máttu tí venda umaftur eftir vápnum. Og Jákup helt norðuraftur.
Tá ið teir vóru aftur á Oyri, vóru útróðrarbátarnir við Norðskála afturkomnir. Norðskálakonufólkini vórðu so flutt norðaftur. Tá ið báturin legði at við Norðskála, hevði politibáturin longu verið at landi og leitað eftir Jákupi, tí teir vildu hava hann við sær umborð á hetlendingaskipið.
Skiparin á hetlendingaskipinum mátti samla alla manning sína saman uppi á dekkinum. Tá ið hetta var gjørt, varð hann spurdur, um nú allir vóru har. “Jú, allir vóru,” segði hann, men Jákup helt nú fyri: “Tann maður, eg særdi, er ikki her. Væl man eg kenna hann, tí hann er væl markaður.”
Jákup helt síðani við sorinskrivaran: “Eydnan var mær betri enn forstandið, tí um eg ikki hevði verið so uppøstur av illsinni, hevði hann fingið eggina heldur enn skallan á øksu míni á herðarnar.”
Tað sigst, at tað skuldi verða svarað honum aftur soleiðis: “Det havde ikke været regnet Dig til Skade, om Du kløvede ham med Din Økse.”
Jákup varð síðani biðin um at fara saman við tveimum politimonnum fram í skipið at leita eftir tí særda manninum. Fyrst Jákup kagaði niður undir frammi við kappan, sá hann mannin liggja í koyggjuni við øðrum arminum út frá sær. Hann var í øðini, tá ið hann sá Jákup.
Skiparin og tann særdi maðurin vóru so tiknir til Tórshavnar. Skiparin kom tó skjótt norðuraftur, men hin varð sendur heim til Onglands. Aftaná hetta kann sigast, at eingilsk skip hvurvu úr Sundum ella úr Føroyum.
Eg kann gott huga Jákup í eldri árum. Hann var stórur og prúður maður at síggja til og varð javnaldur tann hetlendingin, hann særdi við øksu síni.
Ikki stemmar tað rættiliga, sum sigst í dóminum, við tað, ið mær er frásagt; men tað kann vera av ymiskum orsøkum, t. d. at vitnini hava viljað sagt sum minst fyri at skóna hetlendinginum og øðrum, og rættarmálið hevur óivað eisini havt sína ávirkan.
Andreas Weihe: “Søga og søgn”, 1933


text:
Nordik
Tá ið tú savnar tíni fíggjarviðurskifti hjá okkum og gerst Nordik-kundi, fært tú bestu ráðgevingina, ágóðan av rentufyrimunum og ókeypis tænastum.
Sum Nordik-kundi fært tú ikki bert fyrimunarligar rentur og ókeypis tænastur. Tú fært eisini persónliga ráðgeving við atliti at heildini í tínum fíggjarviðurskiftum.
Fá allar fyrimunir
Tá ið tú gerst Nordik-kundi kanst tú sostatt hava vissu fyri, at tú fært eina fíggjarliga heildarloysn. Tað er ómakaleyst og ókeypis at gerast Nordik-kundi - og fyrimunirnar fært tú alt fyri eitt. Sum Nordik-kundi fært tú ágóðan av nógvum fyrimunum.
Óansæð títt fyrimunarstig hevur tú altíð hesir fyrimunir:
- Ókeypis Netbanka
- Einki kontugjald
- Avsláttur av Visa/Dankort
- Avsláttur av Mastercard Standard
- Rentufyrimunir á útvaldum tænastum
Niðanfyri sært tú ítøkiligu fyrimunirnar og treytirnar fyri at gerast Nordik-kundi.
Soleiðis fært tú atgongd til fyrimunaskipanina
Fyri at gerast kundi í fyrimunaskipanini skalt tú hava lønarkontu og Netbanka í BankNordik. Harumframt skalt tú hava lán, kredittir og/ella íløgur hjá okkum fyri í minsta lagi 400.000 kr.
Tess meira tú savnar, tess fleiri fyrimunir
Her sært tú ymsu fyrimunirnar í báðum stigunum
Nordik - tvey stig
Nordik+*
- Sera góðar rentufyrimunir á útvaldum tænastum
- Visa/Dankort (eisini við persónligum sniði) - 10% í avsláttri
- Mastercard Standard - 10% í avsláttri
- Ókeypis Netbanka og onki kontugjald
- Tú skalt hava lán, kredittir og/ella íløgur hjá okkum fyri í minsta lagi 400.000 kr.
-
NordikPREMIUM*
- Bestu rentufyrimunir á útvaldum tænastum
- Visa/Dankort (eisini við persónligum sniði) - 25% í avsláttri
- Mastercard Standard - 25% í avsláttri
- Mastercard Gold - 25% í avsláttri
- Ókeypis Netbanka og onki kontugjald
- Tú skalt hava lán, kredittir og/ella íløgur hjá okkum fyri í minsta lagi 1.000.000 kr.
-
Spurningar og svar um Nordik
Hvussu gerist eg Nordik-kundi?
Kostar tað at gerast Nordik-kundi?
Hvørjar fyrimunir fái eg við Nordik?
Hvussu nógv spari eg við Nordik?
Hvørjar tænastur skal eg hava í bankanum fyri at gerast partur av Nordik?
- Salda á útlánum og kredittum
- Kursvirði á virðisbrævagoymslum hjá BankNordik, ið eru knýttar at Persónligari PensjónsRøkt, Persónligari OgnarRøkt, Ráðgevingaravtalu og serstøkum ognarrøktaravtalum
- Kursvirði á íløguprógvum frá íløgufeløgum, sum BankNordik samstarvar við
- Restskuld á DLR-realkredittlánum
Fyri at gerast partur av fyrimunaskipanini skalt tú hava lønarkontu og Netbanka í BankNordik. Harumframt skalt tú hava lán, kredittir og /ella íløgur hjá okkum fyri í minsta lagi 400.000 kr. til samans.
Tað er samlaða upphæddin á niðanfyri nevndu tænastum, ið avger, um tú kanst gerast Nordik+ ella NordikPremium-kundi:
Um samlaða upphæddin er millum 400.000 og 1 mió. kr., kanst tú verða Nordik+kundi. Er upphæddin omanfyri 1 mió. kr., kanst tú gerast NordikPremium-kundi.
Hvørjum viðurskiftum verður hugt at, tá ið tit kredittmeta meg sum kunda?
Hvar síggi eg galdandi prísir fyri Nordik?
Hvørja rentu kunnu tit bjóða mær, um eg gerist Nordik-kundi?
Kann eg gerast Nordik-kundi, sjálvt um restin av familjuni ikki er við?
Skipanin er ætlað einkultpersónum og familjum. Tú ert sjálvsagt vælkomin at melda teg til skipanina sum einkultpersónur. Um tín maki/familja eisini er meldað til skipanina, verða tit sett á stigið, ið svarar til tykkara samlaðu fíggjarviðurskifti. Øll í familjuni fáa somu ágóðar.
Kann eg siga upp avtaluna, um eg ynski tað?
Kunnu tit uppsiga avtaluna við meg?
Skipanin er galdandi í 12 mánaðir og verður sjálvirkandi longd 1. januar hvørt ár, um ikki annað er avtalað. Verður fyrimunaskipanin ikki longd, fella fyrimunirnir burtur við avtaluenda, og tú verður fevnd/ur av okkara vanligu privatkundatreytum.
Hvat kann gera, at tit uppsiga avtaluna við meg?
- BankNordik kann uppsiga fyrimunaskipanina við teg, um tað verður fráboðað 3 mánaðir áðrenn.
- Um tíni samlaðu fíggjarviðurskifti við bankanum ella metingin av tær og tíni familju broytist, kann BankNordik uppsiga fyrimunaskipanina við teg, um tað verður fráboðað 2 mánaðir áðrenn.
- Um tú gert brot á eina avtalu við BankNordik, kann BankNordik uppsiga fyrimunaskipanina við teg uttan fyriboðan.
Tú verður hereftir fevnd/ur av okkara vanligu privatkundatreytum, ið tú finnur í galdandi prísbók og rentuyvirliti.


text:
Skechers Nýgggjárshálvmarathon, sum upprunaliga skuldi vera leygardagin 2. januar, men síðani er flutt vegna veður, er nú ásett at vera leygardagin 10. apríl – eina viku eftir páskir.
Veðrið hevur verið heldur svikaligt til ein so langan túr eftir landsvegnum higartil í ár, og komandi vikuskifti verður væntandi aftur hált.
So Roysnið hevur avgjørt at flyta kappingina til apríl. Hetta skuldi vónandi borgað fyri betri veðri.
Til teirra, sum halda, at eitt hálvmarathon í Eysturoynni í apríl er í so djarvt, kunnu vit siga, at 8. apríl 2000 varð hálvmarathon runnið á stórt sæð sama teini, tó við máli á Toftum. Hendan dagin gjørdust Guttorm Sørensen (1,22.09), Cecil Weihe (1,23.14) og Sølvi R. Hansen (1,25.41) fyrstir um málstrikuna av teimum 10 luttakandi monnunum, meðan Rigmor N. Joensen, sum einsamøll kvinna, rann 1.27,36.
Niðanfyri eru nakrir brellbitar frá ár 2000.
Skechers Nýggjárshálvmarathon verður 10. apríl 2021 kl. 11. Ikki er neyðugt at melda til av nýggjum, men vónandi koma enn fleiri á listan.


text:
Soleiðis fótar tú tær aftur
Juni 2019
Arbeiðsleys eru í størri vanda enn onnur at gerast strongd og kenna einsemi. Men fólk kunnu gera nógv sjálvi fyri at fóta sær aftur.
At missa arbeiðið sendir tey flestu út í kreppu eina tíð. Kanningar staðfesta, at arbeiðsleys í størri mun enn onnur kunnu verða rakt av strongd, og fleiri dragast við einsemi.
Framtíðin gerst óvissari, fíggjarstøðan versnar, og tú veitst ikki, nær og um tú finnur eitt nýtt starv. Haraftrat er gerandisdagurin við tínum gomlu starvsfelagum burtur, og tú hevur kanska ikki hug at fara til veitslur ella føðingardagar, tí tú orkar ikki hesar afturvendandi spurningar um arbeiði.
Oman á alt hetta kemur áhaldandi jagstranin eftir starvinum, sum ger, at tú ongantíð kanst slappa av. Tey flestu kenna seg at vera arbeiðssøkjandi alt samdøgrið og allar dagar í vikuni.
Tað finst ongin liðug uppskrift til, hvussu tú kemur best ígjøgnum eitt tíðarskeið við arbeiðsloysi. Tað, sum riggar best hjá onkrum, nýtist ikki at vera rætt fyri ein annan. Men her eru nøkur góð ráð, hvussu tú fótar tær best í støðuni:
- Loyv tær at hava allar kenslur. Tað er í lagi at vera kedd/ur summar dagar og kenna gleði aðrar dagar. Hetta er bara eitt tekn um, at tú ert eitt heilt menniskja.
- Met hetta at søkja arbeiði sum eitt starv. Syrg fyri at hava frídagar, feriu og sjúkradagar. Minst til, at tín fremsta uppgáva er at søkja arbeiði, so kanska eigur makin eins væl at taka sær av húsligum skyldum sum tú.
- Skipa gerandisdagin. Ger eina neyva ætlan fyri dagin, soleiðis at leitanin eftir arbeiði er innan fyri eitt ávíst tíðarbil. Soleiðis gert tú neyðugt pláss til tað, sum gevur tær orku og gleði.
- Ávirka títt egna lív. Tú kanst ikki stríðast móti lógum og reglum, men tú kanst t.d. fyrireika teg til eina samrøðu hjá ALS og koma við einum uppskoti um, hvussu tú broytir støðuna. Og hugsa um at skipa frítíðina soleiðis, at tú kanst fáa eitt gott lív uttan fyri uppgávuna at søkja størv.
- Brúka tína styrki og tíni evnir. Luttak í frítíðarvirksemi, sjálvbodnum arbeiði ella fakligum tiltøkum, har tú kanst brúka tínar førleikar.
- Leita upp sosial sambond. Øll menniskju hava brúk fyri sosialum sambondum, og næstringarnir er ikki nóg mikið. Ver tí tilvitað/ur um at luttaka í felagsskapum og sosialum átøkum.
- Rør teg. At ganga, renna ella íðka annan ítrótt minkar um strongd, gevur vælveru og bøtir um hýrin, tí rørsla setur gongd í sonevndu eydnuhormonini. Íðka onkuntíð saman við øðrum um gjørligt.
- Finn samleika í øðrum enn arbeiði. Gongst striltið at finna starv, brúka so orku til aðrar partar av tínum lívi, t.d. vinir ella frítíðarítriv. Minst til, at tú ert nógv annað enn tín arbeiðssamleiki.


text:
21. maj 2014
Skrá fyri djóradagarnar 2014
Kostnaður at koma inn á økið er ókeypis fyri børn !!
Vaksin kosta einans kr. 50,- (16 ár og upp)
At síggja djór, framsýningar o.a. er ókeypis.
Hoppiborgir, ponyríðing o.a. kostar kr. 20,- pr ferð.
Lagt út av Hans Pauli 4 viðmerkingar
Djóradagar
Djóradagarnir verða aftur nú í vikuskiftinum 24 og 25 mai. Hetta árliga tiltakið er sera væl dámt og fólk koma langvegis frá til dagarnar.
Myndir frá djóradøgum í 2013
Skráin kemur seinni.
Myndir frá djóradøgum í 2013
Skráin kemur seinni.
Lagt út av Hans Pauli 0 viðmerkingar
9. maj 2014
Ruddingardagur 10/05-14
So er aftur ruddingardagur á skránni ! Leygardagur 10/05 verður rudda og arbeitt á felagsøkinum í Havnardali.
Byrjað verður við kaffimunni og morgunmati í felagshúsinum kl 9:30 og síðani verður lagt til brots. Vónandi eru nógv sum vilja koma og taka eina hond við, tað er umráðandi fyri okkum øll at felagsøkið er so pent og nossligt sum gjørligt nú Djóradagar stunda til !
Lagt út av Brandur í Dali 0 viðmerkingar
Abonner på: Indlæg (Atom)


text:
Boliviahjálpin á glasir.fo4. desember 2017
Boliviahjálpin hevur 25 ár á baki. Verkætlanin hevur til endamáls at savna pening inn til tekniska skúlan TAEPO í Boliiva. Hendan ‘foroyska’ verkætlanin hevur verið rótfest á Føroya Studentaskúla í Hoydølum, og nú hesin skúli er vorðin partur av samanlagda skúlanum Glasir heldur verkætlanin fram á Glasi. Her á heimasíðuni hevur Boliviahjálpin sína egnu síðu, sum liggur undir teiginum ‘Næmingar’ í valmyndini (menuini) í vinstra borði. Her kanst tú lesa meira um verkætlanina, síggja frágreiðingar og myndir – og leinki til Facebook-vangan hjá Boliviahjálpini. Síðan sæst her.
Í apríl 2017 fingu nakrir næmingar og lærarar við tilknýti til Boliviahjálpina endiliga møguleikan fyri at fara til Bolivia. Vit vóru við, tá ið tey um páskirnar hátíðarhildu, at 25 ár vóru liðin, síðani skúlin TAEPO varð stovnaður fyri pengar, sum føroyskur skúlaungdómur hevði savnað inn. Við á ferðini vóru eisini næmingar frá miðlakunnleika, sum tóku film og myndir, ið skulu nýtast til at kunna meira um verkætlanina.
Til hátíðarløtuna fingu vit høvi at handa skúla og næmingum tað, sum varð keypt fyri teir pengarnar, ið komu inn á innsavningardegnum 7. februar í ár. Upphæddin var 110.000 kr – nakað minni enn hini árini.
Fyri pengarnar varð keypt: Madrassur til dreingjakostdeildina, ymiskar maskinur til verkstøðini, umframt tilfar (serliga toy, tráður o.a. til seymiverkstaðin og træ til timburverkstaðin). Haraftrat fingu 10 næmingar ein ryggsekk við ymiskum tilfari til skúlagongdina.
Eisini hevði ferðalagið ymiskar gávur við: myndabøkur, stokkar, høvlar, pennar og bóltar. Serliga bóltarnar og myndabøkurnar vóru tey ovurfegin um.


text:
Greinar
Norðmenn á val um fosturtøku í viku 22
Tjóðleikhús – fyri alla tjóðina
Mynd krevur samtykki – eisini dronumyndir
Tavan byggir íbúðir til útlendsk starvsfólk – og vísir vinnuni veg
Sjóvinnustýrið fær bygning á Giljanesi – ein gleðisøga
Vinnulívinum tørvar fleiri útlendsk starvsfólk – men, hvar skulu tey búgva?
Vit eiga øll at vera góð við umhvørvið
Nú má bundinskapurin at olju veruliga minkast
KRAV UM BARNAVÁTTAN OG ANNAÐ VERÐUR SAMTYKT
FYRIBYRGING OG REVSING AV BROTGERÐUM ÍMÓTI BØRNUM – HER MÁ HENDA NAKAÐ!
Føroyar skulu hava heimavøll i Føroyum
Røddir eru javnan frammi um, at nú er tíðin komin til eina innandura fótbólts- og ítróttarhøll, har pláss skal verða fyri øllum ítrótti, og sjálvsagt skulu føroyskir hondbóltslandsdystir eisini kunnu spælast í Føroyum!
Vit kunnu bert staðfesta, at enn er ikki komið á mál. Eg veit, at FSF tekur undir við at byggja eina innandurahøll, men at FSF ikki kann fara undir eina slíka verkætlan einsamalt.
Skal hetta eydnast, er neyðugt, at fleiri lyfta hesa uppgávu í felag. Landið, FSF og kommurnar mugu lata stuðul, meðan einstaklingar í einum felagi byggja. Løgtingið eigur at seta pening av, sum er markaður til ein innandurahøll.
Ein góðkend eftirmeting sigur, at ein slík høll kostar á leið 40 mió. krónur. Um vit gera eitt dømi, so kundu løguútreiðslurnar verði deildar soleiðis:
Landið – 20 mió. kr.
FSF – 10 mió. kr.
Kommunan – 10 mió. kr.
Sum partur av nevndini í B68 meini eg, at vit hava øki, ið er væl egnað til eina slíka høll. Á Svangaskarði er upplagdur møguleiki, har fótbóltsvøllur og útgerð til frælsan ítrótt longu eru bygd frammanundan. Harumframt hava íbúgvar í Nes kommunu víst í verkið, at tey megna at standa saman um slíkar verkætlanir. Tey eru fá, sum ikki minnast rómin á Svangaskarði í 1989, tá Oyggjaleikirnir vóru í Føroyum.
Núverandi formaðurin hevur havt framløgu á aðalfundi um verkætlanina. Hetta er tó ikki nakað nýtt hugskot, men byggir á herðarnar á teimum, sum áður hava lagt lunnar undir slíkar verkætlanir á Toftum.
Um landið gongur undan, so kundi verði nógv lættari at tiki stig til hetta úti í ymsu kommunum í landinum. Vit áttu at fingið ein felagsleist, so fleiri kommunur byggja hallir um alt landið.
Les aðrar greinar


text:
Jørgen svarar Brandi
Spurningur frá Brandi Sandoy, løgtingsmanni, settur Jørgen Niclasen, landsstýrismanni í fíggjarmálum, um grótkastið í Skopun.
Spurningurin er soljóðandi:
1. Nær verður grótið í innsiglingini til Skopunar havn ruddað burtur?
2. Hevur landsstýrismaðurin ætlanir um at gera neyðugu umvælingarnar á grótkastið í Skopun, og nær fer hetta arbeiðið í gongd?
Svar:
Landsverk upplýsir, at grótið, sum kemur í innsiglingina í Skopun, er restin av tí brimverju, sum bleiv løgd uttanfyri pierin á Bergi fyrst í 1990’unum.
Av tí at verkætlanin ongantíð varð liðugtgjørd, er grótið farið við briminum og nakað er endað í innsiglingini. Økið um endan á pierinum er ruddað, soleiðis at trygt er hjá Teistanum at sigla í ávísari frástøðu.
Í 2015 og 2017 varð nógv grót tikið burtur.
Síðan hevur Landsverk gjørt árligar uppmátingar av botninum.
Í 2019 varð mett neyðugt at taka nakrar fáar steinar upp afturat, tí hesir minkaðu nakað um dýpið í innsiglingini, og hetta arbeiðið varð gjørt.
Landsverk fer um mánaðarskiftið apríl/mei at gera árligu uppmátingina fyri at vita um viðurskiftini eru broytt í vetur og um tørvur verður at gera meira.
Landsverk leggur afturat, at høvuðsorsøkin til, at tað er meira ókyrt í innsiglingini nú, er at grótkastið uttanfyri pierin á Bergi ikki longur dempar alduna, tí tað er nærum burtur.
Stóra grótkastið á Símunarbukt hevur nøkur sár, sum Landsverk heldur eyga við.
Talan er um tvey ymisk viðurskifti. Tað, sum sæst sum sár út móti havinum við sjóvarmálan, er nakað sum roknað er við.
Grótkastið er gjørt soleiðis, at uttasti parturin skal leggja seg við tíðini og tí er hesin parturin so breiður. Landsverk upplýsir, at so leingi henda máan ikki nærkast sjálvari krúnuni, er eingin vandi á ferð.
Sárini, sum eru uppi á krúnuni, áttu at verið umvæld, og er hetta nakað, sum Landsverk hevur gjørt Skopunar kommunu varuga við.
Eftirsum talan er um kommunala havn, er grótkastið ikki rakstrarøki hjá Landsverk.
Síðsta summar hampaði Landsverk tó uppá innsíðuna á grótkastinum.
Tinganes, 28. januar 2020 Jørgen Niclasen Landsstýrismaður í fíggjarmálum


text:
Nólsoyingar hava fingið bókasavn
Týskvøldið 13. apríl læt Nólsoyar bókasavn dyrnar upp á fyrsta sinni. Í hesum sambandi var almenn móttøka í Nólsoyar skúla.
Nólsoyingar hava í longri tíð ynskt sær almenna atgongd til eitt bókasavn, so tað er gleðiligt fyri bygdafólkið, at hetta umsíðir er vorðið veruleiki.
Nólsoyar bókasavn heldur til í somu hølum sum skúlabókasavnið í Nólsoyar skúla og skal framyvir virka sum ein deild undir Býarbókasavninum í Havn, júst sum Kollafjarðar bókasavn eisini hevur gjørt í nógv ár.
Mong høvdu leitað sær niðan á bókasavnið til upplating og hátíðarhald. Býarbókavørðurin, Vónbjørt Vang, legði dent á, at eitt gott bókasavn eigur at vera opið, atkomuligt og vera karmur um góðar upplivingar í mun til bókmentir, vitan og mentanarligar upplivingar. Hugnaliga bókasavnið úti í Nólsoy hevur góðar karmar til júst hetta og á Býarbókasavninum fegnast tey nú um, at bókasavnstilboð er til enn fleiri borgarar í kommununi. Anfinnur Brekkstein, formaður í Mentanarnevnd Tórshavnar býráðs, helt eisini røðu og handaði bókasavninum eina gávu.
Í sambandi við upplatingina var eisini hátíðarhald fyri navnframa nólsoyinginum, Jens-Kjeld Jensen, sum herfyri vann umhvørvisvirðisløn Norðurlandaráðsins fyri at varpa ljós á margfeldi í føroysku náttúruni. Børn í Nólsoyar skúla høvdu gjørt eitt vakurt kort, sum tey høvdu myndprýtt við flogkyktum, og sungu tveir sangir fyri virðislønarvinnaranum.
Bókasavnið heldur til í Nólsoyar skúla, og ætlanin er at hava opið fyri almenninginum eina ferð um vikuna, hvørt týskvøld kl. 17.00-18.30. Tað er Bára Traustadóttir, sum frammanundan rekur skúlabókasavnið á skúlanum, sum eisini fer at røkja almenna bókasavnið.
Mest lisið í farnu viku
Skráin hjá IKTUS Sjónvarp, sunnudag 17. oktober 2021
Forfylgingarvanvid í Posta
Oljuprísirnir halda fram at hækka
Álitið á politikarar er lágt millum manna
Týr - útgávukonsert og 20 ára hátíðarhald
Rósa Samuelsen spyr um bíðilistar í sjúkrahúsverkinum
Venzel Olsen 100 ár
Eitt talv fyri deyðan
Føroyar skulu hava virknari samstarv við ES
Stórt tónleika tiltak á Ljósfestini í Vági
Thor keypt nýtt skip
Undantaksloyvi givið til taðing í fleiri hagapørtum
Nokk er nokk í Bústøðum
Skrúva fyri vatninum í Djóna í Geils gøtu og síðugøtum mánadagin 18. oktober
Barnabókaupplestur í Suðuroy leygardagin 16. oktober
Nýtt átak hjá Ferðslutrygd: Koyr. Bara.
Føroysku bankarnir lúka øll markvirðini í eftirlitsdiamantinum
Okkurt má gerast fyri heilsustarvsfólkini
Savnandi Savnsdagur í Kringvarpi Føroya
Vit mugu verja Bústaðir
Vøkstur og grøna kósin ganga hond í hond
Afturvendandi avbjóðingarnar mugu loysast
Bankarnir hava havt positiv eginpeningsavkast síðani 2016
Bókadeildin á heimspremieru við nýggjari barnabók eftir J.K. Rowling!
Samband
Postboks 226
FO-600 Saltangará


text:
Vanlig borgarlig rættarmál
Um tú sum borgari ella virki ert partur í einari trætu, kanst tú reisa eitt vanligt rættarmál ímóti hinum partinum fyri at fáa hjálp frá rættinum til at gera av ósemjuna. Mál um krøv, sum hava eitt fíggjarligt virði upp á meira enn 50.000 kr., skulu verða reist sum vanlig rættarmál.
Tann partur, sum reisir rættarmál ímóti einum øðrum parti, verður nevndur hin stevnandi. Hin parturin verður nevndur hin stevndi.
Mong vanlig rættarmál snúgva seg um endurgjaldskrøv, brot á eina avtalu ella forboð. Tað kann eisini vera ein myndugleikaavgerð, ið verður roynd við dómstólarnar.
Familjurættarlig mál (t.d. mál um sundurlesing/skilnað, foreldramyndugleika og faðirskap) verða eisini viðgjørd sum borgaralig rættarmál.
Mál, har ein annar skyldar tær pening, og tú roknar við, at viðkomandi fer ikki at muta ímóti tínum kravi, skal í Føroyum eisini verða lagt fyri rættin sum eitt vanligt rættarmál, men tað verða ikki sett somu krøv til innihaldið í stevningini sum í øðrum borgaraligum málum. Reglurnar um gjaldsákrav, sum galda í Danmark, galda ikki í Føroyum.
Hvussu reisi eg eitt vanligt borgaraligt rættarmál ?
Borgaralig rættarmál reisir tú við at lata Føroya Rætti eina stevning.
Í einari stevning skal m.a. standa:
- navnið á tær og mótparti tínum og bústaðurin hjá báðum, herundir ein postáskrift hjá tær
- krøv tíni
- ein lýsing av, hvat ið málið snýr seg um, herundir tær ítøkiligu og rættarligu umstøðurnar
- ein listi yvir tey skjøl og onnur prógv, sum tú vilt bera fram undir rættarmálinum
- uppskot tíni til rættarviðgerð, herundir uppskot um evni til tann fyrireikandi fundin.
Mál, har ein annar skyldar tær pening, og tú væntar, at viðkomandi ikki fer at mótmæla kravi tínum, skulu í Føroyum eisini verða reist sum eitt vanligt borgaraligt rættarmál, men somu krøv til innihaldið verða ikki sett til innihaldið í stevningini sum í øðrum borgaraligum málum. Í stevningini skalt tú tá gera vart við, at tú væntar, at viðkomandi ikki fer at mótmæla kravium.
Tá ið tú letur rættinum eina stevning, skalt tú vanliga gjalda rættargjald.
Dómstólanna talgildi málsportalur minretssag.dk, ið verður nýttur í Danmark, kann ikki verða nýttur í Føroyum fyribils.
Hvussu gongur eitt vanligt borgaraligt rættarmál?
Stevning
Tá ið tú sum stevnandi hevur latið Føroya Rætti eina stevning, boðar rætturin borgaranum, fyritøkuni ella almenna myndugleikanum, sum tú hevur lagt málið ímóti, frá stevningini.
Um tú velur at lata ein advokat umboða teg, handfer advokaturin málið.
Svarskriv
Mótpartur tín (stevndi) fær eina 14 daga freist til at lata inn svar til stevningina og møguliga mótmæla kravi tínum. Svarið frá mótpartinum verður nevnt svarskriv. Mótparturin kann, áðrenn freistin er farin, biðja rættin um, at freistin fyri svarskriv verður longd.
Fær rætturin ikki eitt svarskriv, áðrenn 14 daga freistin er farin, fer rætturin at viðgera málið sum eitt fráverumál. Tað merkir, at vanliga sigur rætturin dóm eftir tínum málskravi.
Fyrireikandi fundur
Fær rætturin svarskriv, áðrenn 14 daga freistin er farin, fer rætturin at stevna tær og mótparinum á ein fyrireikandi fund, uttan so at rætturin heldur, at tað er óneyðugt ella eigur at bíða til ein annan dag. Í fundarstevningini stendur, hvørjir spurningar skulu verða viðgjørdir á fundinum. Fundurin kann verða hildin sum telefonfundur. Í vanligum borgaraligum rættarmálum er fundurin ofta millum teir advokatar, ið umboða ávikavist teg og mótpartin, og dómaran. Rætturin kann stevna tær og mótpartinum á fleiri fyrireikandi fundir. Rætturin kann gera av, at tú og mótparturin umframt stevning og svarskriv skulu lata inn fleiri skrivlig skjøl (rættargangsskjøl) (???). Rætturin kann eisini taka avgerð um, at tú og mótparturin skulu lata inn eitt sokallað málskravsskjal, sum skal hava eina lýsing av tí úrsliti, sum hvør av pørtunum vil røkka, eina grundgeving fyri tað ynskta úrslitið og upplýsingar um, hvørji prógv hvør av pørtunum vil hava løgd fram undir høvuðssamráðingini.
Høvuðssamráðing
Høvuðssamráðingin er tann endaligi rættarfundurin og fer fram í rættinum.
Høvuðssamráðingin byrjar við, at partarnir seta krøv síni fram. Tað merkir, at partarnir upplýsa rættin og mótpartin um, hvørji krøv teirra í málinum eru. Vanliga fer rætturin hereftir at biðja stevnandi um at leggja málið fram munnliga. Tað merkir, at stevnandi í stuttum skal greiða frá faktum og greiðsluevninum í málinum, herundir greiða frá, á hvørjum økjum partarnir eru ósamdir. Eftir tað kemur próvførslan, har partarnir og møgulig vitni gera frágreiðing. Tá ið próvførslan er endað, hava partarnir høvi at greiða frá sínari áskoðan á málið í endaligu dómsviðgerðini.
Eftir dómsviðgerðina kann rætturin royna at fáa semju millum partarnar ella koma við einari fráboðan, sum er áheitanin frá rættinum til, at partarnir gera semju við støði í rættarins fatan av málinum.
Um partarnir ikki røkka einari semju, verður málið tikið upp til dóms. Tað merkir, at rætturin tekur avgerð í málinum skjótast gjørligt eftir tað, at høvuðssamráðingarnar eru endaðar. Partarnir fáa boð um dómssøgnina.
Hvat, um eg ikki komi ella ikki haldi freistir?
Tað er umráðandi at halda tær freistir fyri at lata inn rættargangsskjøl, sum rætturin ásetur. Tað er eisini umráðandi at koma á teir fundir, sum rætturin stevnir til. Verður tað ikki gjørt, kann tað fáa fráveruvirknað. Tað merkir, at rætturin kann vísa málinum frá sær, um stevnandi heldur seg burtur frá fundum uttan haldgóða grund ella ikki letur eitt rættargangsrit inn, áðrenn ein freist er farin. Heldur stevndi seg burtur frá fundum uttan haldgóða grund ella ikki letur inn eitt rættargangsrit, áðrenn ein freist er farin, kann rætturin siga dóm eftir kravinum hjá stevnandi.
Hvørji kunnu vera partar í einum vanligum borgaraligum rættarmáli?
Borgarar, fyritøkur og almennir myndugleikar kunnu vera partar í einum vanligum borgaraligum rættarmáli. Er ein persónur deyður, kann deyðsbúgvið vera partur í rættarmálinum. Er ein persónur ella ein fyritøka tikin til fíggjartrotaviðgerð, kann trotabúgvið vera partur. Er ein persónur ikki komin til lógaraldur ella settur undir verjumál, er tað verjin, ið flytur málið.
Eitt borgaraligt rættarmál kann hava meir enn tveir partar. Um ein stevnandi til dømis heldur seg hava krøv ímóti trimum øðrum, kann stevnandi hava upp rættarmál ímóti øllum trimum monnunum við áheitan til rættin um eina viðgerð av krøvunum í heild. Ávísar treytir skulu vera loknar, fyri at rætturin loyvir serviðgerð av krøvunum.
Fleiri persónar við einsháttaðum krøvum móti einum mótparti kunnu hava upp rættarmál móti mótpartinum, um so er at ávísar treytir eru loknar. Í slíkum føri er talan um hóplógsókn.
Læs om gruppesøgsmål (hóplógsókn??)
Hvat kostar tað at reisa eitt vanligt borgaraligt rættarmál?
Tá ið tú reisir eitt borgaraligt rættarmál, skalt tú aloftast rinda eitt rættargjald. Hvussu stórt gjaldið er, veldst um, hvat borgaraligt rættarmál talan er um. Rættargjaldslógin ásetur støddina á rættargjøldunum.
Sí rættargjaldslógina her
Kunnu mótpartur mín og eg fáa hjálp til at loysa okkara ósemju?
Rætturin kann bjóða rættarliga sáttarroynd í borgaraligum rættarmálum. Rættarlig sáttarroynd er ein valkostur í staðin fyri at fremja eitt rættarmál.
Kann eg søkja um frían rættargang í vanligum borgaraligum rættarmálum?
Fríur rættargangur merkir, at ríkiskassin rindar útreiðslur tínar í sambandi við rættarmálið. Tað er millum annað ómaksgjaldið til advokatin og neyðugar útreiðslur í sambandi við málsviðgerð og upplýsing. Um tú tapir rættarmálið, rindar ríkiskassin eisini sakarmálskostnaðin til mótpartin. Tú skalt lúka ávísar treytir fyri at fáa frían rættargang.
Umsókn tín um frían rættargang skal latast inn til Ríkisumboðið ella til Føroya Rætt.
Tú kanst ikki fáa frían rættargang, um tú hevur eina rættarhjálpartrygging ella eina aðra trygging, sum fevnir um útreiðslurnar av málinum. Les meira um frían rættargang undir øllum evnum, "fríur rættargangur".
Kann eg fáa hjálp til rættarmálið?
Advokatvaktin (uppskot frá føroyska advokatfelagnum, men er ikki skipað enn)
Hjá Advokatvaktini kunnu allir borgarar – uttan mun til inntøkuviðurskifti – fáa heilt grundleggjandi munnliga ráðgeving. Henda ráðgeving er ókeypis.
Almenn rættarhjálp hjá advokati
Um tú sum borgari vilt hava ráðgeving umframt heilt grundleggjandi munnliga ráðgeving og ráðgeving í sambandi við semingssamráðingar, skalt tú lúka nakrar fíggjarligar treytir, sum verða dagførdar á hvørjum ári tann 1. januar.
Ríkið rindar ein part av ómaksgjaldinum til advokatin. Advokaturin skal siga, hvad tað fer at kosta tær, áðrenn hann veitir rættarhjálpina. Styrkurin frá ríkinum fevnir bara um samsýning, ið ikki er fevnd av einari rættarhjálpartrygging ella aðrari trygging. Ríkið rindar alla samsýningina fyri rættarhjálp í sambandi við eina umsókn um frían rættargang.
Føroya Rættur ger uppskot og dagførir áhaldandi ein lista við teimum advokatum, sum veita rættarhjálp í rættardøminum.
Sjálvboðin rættarhjálp
Tað ber til at fáa ókeypis løgfrøðiliga ráðgeving hjá sjálvbodnu rættarhjálpini. Sjálvbodna rættarhjálpin bjóðar ráðgeving innan fyri málsøki og kann hjálpa tær við at handfara rættarmál títt.
Rættarhjálpartrygging
Ein rættarhjálpartrygging fevnir um útreiðslurnar í sambandi við ávís rættarmál.
Rættarhjálpartrygging kann vera knýtt at tínari innbústrygging, húsatrygging og kaskotrygging á einum bili ella tílíkum. Hjá tryggingarfelagnum fært tú nærri upplýsingar um rættarhjálpartryggingina, herundir hvat hon fevnir um, støddina á sjálvsábyrgd, og hvussu nógv hon í mesta lagi fevnir um, herundir fáa sendar tryggingartreytirnar. Tað er títt tryggingarfelag, sum tekur støðu til, um tryggingin fevnir um tað ítøkiliga málið.
Um ítøkiliga málið er fevnt av rættarhjálpartrygging, og tú samtíðis lýkur hinar treytirnar fyri fríum rættargangi, fer sjálvsábyrgdin og undir ávísum treytum tann upphædd, sum liggur út yvir tað, sum hon í mesta lagi fevnir um, at vera fevnd undir fría rættarganginum.
Kann rætturin áleggja mær, at eg skal vera umboðaður av einum advokati?
Ja, rætturin kann gera av, at ein partur skal lata seg umboða av einum advokati undir rættarmálinum. Hetta verður nevnt eini advokatboð (??). Rætturin gevur eini sovorðin boð, um rætturin heldur, at ein partur ikki er førur fyri at flyta rættarmálið á hóskiligan hátt uttan hjálp frá einum advokati.
Seinast dagførd: 05. mai 2021


text:
Keyp av biogassverki
Felagið P/f Føroysk Náttúruorka, sum er eitt dótturfelag hjá Bakkafrost, og danska felagið Bigadan A/S undirskrivaðu fríggjadagin 21. septembur eina heildarveitingaravtalu um, at Bigadan skal byggja nýggja biogassverkið, ið Bakkafrost hevur tikið stig til at gera.
Hugskotið at gera eitt biogassverk í Føroyum er gamalt. Í fleiri ár hevur tað verið eyðsýnt, at burturkast frá alivinnuni og tøð frá landbúnaðinum eru virðismiklar ráðvørur, sum kunnu brúkast til biogassframleiðslu og góðskað tøð.
Biogassverkið, sum verður bygt á Skarðshjalla, skal í fyrstu atløgu taka ímóti og viðgera tøð frá mjólkarbóndum, lívfrøðiligt burturkast frá smoltstøðum og frá alingini á sjónum. Biogassverkið kann tó eisini taka ímóti øðrum lívrunnum burturkasti.
Avtalan millum Bakkafrost og Bigadan ásetur at biogassverkið skal verða liðugt í desembur 2019.
Nýggjur rakstrarleiðari
Fyrr í ár søkti Bakkafrost eftir rakstrarleiðara til nýggja biogassverkið. Umleið 30 umsóknir komu til starvið og Bakkafrost hevur valt at seta Fróða Mortensen í starvið. Fróði Mortensen er 37 ára gamal og útbúgvin maskinmeistari.
Fróði Mortensen starvast í dag sum projektleiðari innan biogass á týsku fyritøkuni innan orkuframleiðslu E.ON. og hevur m.a. verið við til at byggja fleiri biogassverk í Danmark.
Fróði Mortensen byrjar í starvinum 1. oktober.
Kelda: Bakkafrost
SáH


text:
Nógv hevur verið sagt og skrivað um fiskivinnu uppskotið hjá samgonguni og tað er ikki so løgi, tí fiskimenn og reiðarar vita, at um nýggja fiskivinnuuppskoti verður samtykt, blívur tað deyðadómurin hjá heimaflotanum og fiskavirkjum, tí standa teir saman.
Heimaflotin verður meinast raktur, har ferð nokk, tað mesta á heysin, tey størstu reiðaríini koma at eiga nøkur fá skip.
Uppsjóvarskipini og skipini í Barentshavinum skulu bjóða uppá ein part av fiskinum, so ongin veit hvat fiskurin kemur at kosta, ella hvat hann blívur seldur fyri, so har kann man rokna við, at onkur kemur at keypa ov dýrt.
Um eitt fast avgjald var fyri hvørt kilo í tilfeingisgjald, so vistu øll, hvat tey skuldu gjalda.
At gera so stórar broytingar fyri heimaflotan, bert tí nakrir fiskifrøðingar á Havstovuni og fiskimálaráðnum hava sagt, at alt er niður fiska, og kvotur skulu á, so fiskurin skal stýrast, á pappírinum, er eitt alt ov ógvusligt stig at taka, og kemur at hava sera álvarsliga avleiðingar við sær.
Nakrir floksformenn, sum bert lurta eftir fiskifrøðingum, so skulu teirra floksfelagar nú standa skúlarætt og bert gera sum teir siga, fyri at hjálpa teimum við at fáa kvotur á, sjálvt um teir vita, at øll vinnan er ímóti.
Ikki tí, at ongin fiskur er og verður tey komandi árini. Men tí vit sleppa ikki at fiska.
Tað fyrikemur mær, sum fleir politikarar lata eygu og oyru aftur fyri øllum, tað hoyrdist at fleiri limir í vinnunevndini, sótu og hugdi niður í telefonina, og tímdi ikki at lurta eftir teimum, sum vóru kallaði inn til hoyringar.
Fólk sum ikki lurta eftir øllum sjónarmiðum, koma altíð at vita ov lítið, og tað fer at fáa skaðiligar avleiðingar fyri alt samfelagi
Eivind Jacobsen roknaði við at 4.000 fólk í fiskivinnuni blíva arbeiðsleys, tað er á góðari leið.
Síðani breiðir arbeiðsloysi seg til skipasmiðirnar, og onnur sum arbeiða fyri vinnuna uppi á landi, síðani blíva arbeiðsfólk og handverkarar, seinast rakar tað tey alment løntu, har eri eg so komin nú.
Tað hoyrist, at Fiskiveiðueftirliti má hava 10 eftirlitsfólk afturat uppi landi, um kvotaskipanin verður sett í verk.
Afturat tíð skal eitt gamalt skip keypast, fyri nógvar milliónir, til eftirlit á sjónum, har skullu umleið 2 x 15 fólk umborð, skipið skal keypa olju, proviant og annað og har skal nógv viðlíkahald til.
So er spursmálið, skal skipið kallast Nólsoyar Páll ll ?
Alivinnan kemur at hjálpa eitt sindur uppá støðuna, men annars verður tað, sum fyrst í 90inum.
Eg eri ikki búskaparfrøðingur, men eg kenni til vinnuna og dugi at síggja avleiðingarnar
Eg vóni at hesi politikararnir vakna og læta eygu og oyru uppaftur, áðrenn dómurin fellur, fiskivinnan gevur ov nógv til at blaka í eina stóra óvissu. Tá er betur gera spakuligar broytingar.
Men hinvegin er mín persónliga meining, at tá Føroyska, makrelkvotan bleiv hækka frá 4,9 til 12%, ið var ein hækking á 145 % skuldi tað verði deilt út á nýggjar aktørar.
Tíð hoyrist, at Fiskiveiðueftirliti má hava 10 eftirlitsfólk afturat uppi landi, um kvotaskipanin verður sett í verk.
Tá inntøkurnar koma at minka so nógv í fiskivinnuni. Vit verða noyddir at fáa meira ferðafólk til Føroyar.
Eyðun Hansen
Vestmanna 04 07 2017


text:
Áheitanir og gistingar 2006
375 áheitanir vóru til Kvinnuhúsið í 2006. Orsøkirnar til áheitaninar vóru:
- Sundurlesing /hjúnarskilnaður
- Maður/sambúgvi er misnýtari
- Ótrúskapur
- Búskapur
- Bústaðarviðurskifti
- Foreldramynduleiki
- Samverurættur
- Parsamrøður
- Skifti
- Blóðskemd
- Ymisk mentan
Allar kvinnur fáa vegleiðing ella eitt lurtandi oyra, tá tær venda sær til okkara. Kvinnan verður, um hon hevur tørvin, víst víðari til lækna, løgreglu, almannastovu, Rættarhjálp Føroya, Ríkisumboðið, barnavernd. 41 áheitanir vóru frá monnum. 13 kvinnur og 13 børn gistu á Kreppumiðstøðini.
Ársfrágreiðingin finnst í greinasavninum.


text:
Áðrenn farið verður í holt við tey einstøku heimsmálini, er tað ein fyrimunur at hava verið í gjøgnum hetta:
00 Undirvísingargongd: Um tey 17 heimsmálini - Inngangur
Hvørt av teimum 17 heimsmálunum er sera umfatandi og tí ber sjálvsagt ikki til at fara í dýpdina í øllum í einum skúlaári. Undirvísingongdirnar eru tí bygdar upp við einari INNFØRSLU og einum FRAMHALDI. Um ætlanin er at næmingarnir bara skulu fáa eitt hampiligt innlit í eitt mál, er nóg mikið við INNFØRSLUNI, sum er mett til at taka 2x45 min. So kann verða farið víðari til næsta mál. Um valt verður at fara meira í dýpdina, kann verða farið til FRAMHALD, sum er eitt savn við nøkrum uppskotum.
INNFØRSLA (1-3): 2 UNDIRVÍSINGARTÍMAR Á 45 MIN
Uppskot: nýt til dømis Cooperative Learning (CL) hættir, sum “leiklutalesing” (CL) ella “duettlesing” (CL). (10 min).
Spurningarnir niðanfyri 1-10 eru gjørdir soleiðis, at svarið finst í tekstinum: 3 Góð heilsa og vælvera - í somu røð sum spurningarnir. Næmingarnir svara spurningunum skrivliga. Um næmingarnir eisini skriva spurningarnar niður, er størri møguleiki fyri, at spurningarnir verða skiltir. Næmingarnir kunnu arbeiða saman t.d. tveir og tveir at finna svarini og tosa saman um tey. Men hvør næmingur skal skriva alt.
At svara spurningum skrivliga er sjálvandi bara ein møguleiki av fleiri. Sum variatión kunnu CL strukturar, sum Dupultsirklar (CL), Orðið runt (CL) verða nýttir,
Er tíð til tað, kanst tú royna vitanina við Kahoot spurning - Heimsmál: 03 Góð heilsa og vælvera (15 min)
Tá ið næmingarnir hava verið í gjøgnum 1 og 2 og hava fingið eina hóming um, hvat heimsmálið snýr seg um, ber til at fara fara eitt sindur djúpri inn í evnið, sí niðanfyri.
Byrja við hugaroki (10 min)
Orðaskifti í bólkum (20 min)
Til ber at nýta CL hættir sum Dupultsirklar (CL), Borðið runt (CL), Uppskot um spurningar at viðgera í bólkunum at velja burtur úr soleiðis, sum tað passar í mun til tíðina, ið er sett av. Spurningarnir eru settir út frá ymiskum sjónarhornum sum “persónliga støðið”, “lokalt” osfr.
Leita eisini á netinum eftir svarum.
1. Persónliga støðið: týdningurin fyri teg og tíni nærmastu
- Hvat liggur í orðinum lívsstílur?
- Er heilsa og vælvera eitt evni í skúlanum?
- Hvør hevur ábyrgdina av heilsu og vælveru hjá børnunum?
2. Lokalt: grannalagið, vinnulív, arbeiðspláss, skúli, kommuna
- Hvussu kunnu vit gera í nærumhvørvinum, so fólk hava góða heilsu og kenna vælveru?
3. Landið: Lógir, landsstýri, Løgting
- Hvussu er við heilsustøðu og vælveru í Føroyum?
- Hvussu arbeiðir Fólkaheilsuráðið og Sjúkrahúsverkið við heilsu og vælveru?
4. Norðurlond: grannar okkara
- Hvussu er við heilsustøðu og vælveru í Norðurlondum?
- Hvussu verður arbeitt við heilsu og vælveru í Norðurlondum?
5. Vesturheimurin (Vesturevropa og USA)
- Hvussu er við heilsustøðu og vælveru í vesturheiminum?
- Hvussu verður arbeitt við heilsu og vælveru í vesturheiminum?
6. Heimurin:
- Hvussu er heilsustøðan í heiminum dag?
- Hvussu verður arbeitt við heilsu og vælveru í heiminum?
7. Samfelagið
- Hvønn týdning hevur góð heilsa og vælvera fyri samfelagið?
8. Umhvørvið
- Hvønn týdning hevur góð heilsa og vælvera fyri umhvørvið?
9. Búskapur
- Hvønn týdning hevur góð heilsa og vælvera fyri búskapin?
10. Undirmálini
- Tosa um undirmálini, sí niðast í 3 Góð heilsa og vælvera
Er tíð til tað, kanst tú royna vitanina við Kahoot spurning - Heimsmál: 03 Góð heilsa og vælvera (15 min)
(INNFØRSLA ENDAÐ)
Heimsins bestu tíðindi
Orðaskifti
Ítøkilig átøk
Undirvísingarmiðlar og amboð
Arbeiðshættir
Endurtøka: Far ígjøgnum øll heimsmálini (20 min)
Ein undirvísingargongd er gjørd til hvørt heimsmál. Trýst á ímyndinar fyri at síggja undirvísingargongdinar til ávísu heimsmálini.
Undirvísingargongd - Inngangur
17 heimsmál fyri burðardygga menning


text:
Asta Nielsen
Asta Nielsen (fødd 11. september 1881 í Keypmannahavn, deyð 24. mai 1972 á Frederiksberg)[1], var ein donsk stumfilm-sjónleikarinna, ið var ein av teimum best umtóktu sjónleikarinnunum í 1910-árunum og ein av teimum fyrstu altjóða filmsstjørnunum. 70 av hennara 74 filmum vóru gjørdir í Týsklandi, har hon var kend sum Die Asta. Hon var kend fyri sínu stóru myrku eygu, maskulíknandi andliti og dreingjaliga kroppi, og hon spældi sum oftast kvinnur ið høvdu ein sterkan vilja og vóru passioneraðar. Orsakað av hennara erotisku framførslum, vóru filmar hennara nógv sensureraðir í USA. Sagt verður um hana, at hon broytti tað at spæla í filmi frá at vera teaturlíkandi til at vera meira í meira náttúrligum stíli. Hon stovnaði sítt egna filmstudio í Berlin í 1920-árunum, men flutti heimaftur til Danmarkar í 1937, eftir at nazistarnir komu til valdið í Týsklandi. Seinni gjørdist hon listakvinna og rithøvundur.
Asta varð fødd á Vesterbro í Keypmannahavn, faðir hennara var arbeiðsmaður, mamman var vaskikona. Faðir hennara var Jens Christian Nielsen (1847-1895), móðir hennara var Ida Frederikke Petersen (1843-1912). Asta varð útbúgvin á Det kongelige Teaters elevskole og spældi sjónleik á palli fyri fyrstu ferð í 1902 í Dagmarteatret, har ið hon starvaðist til 1905, og í Det Ny Teater (1908-10). Sama tíðarskeið ferðist hon eisini runt bæði í Noregi og Svøríki, men gjørdist ikki rættiliga kend, meðan hon spældi í sjónleikarhúsum.


text:
Instagram: Brynhild Dam
Hesa vikuna er tað Brynhild Dam, sum er gestagrammari! Til ber at fylgja viku hennara á @alaborg.
Góđan morgun, eg eiti Brynhild (@brynhilddam), og eg eri gestagrammari hesa vikuna 😉 Eg lesi á triđja semestri í International virksomhedskommunikation viđ fokus á enskum og enskttalandi londum (SIV). Afturat lesnađinum eri eg í buddy programminum, har iđ eg eri millumgongufólk hjá fýra skiftisnæmingum og virkin nevndarlimur í Álaborg. 😊 Komandi vikuskifti skipa vit fyri føroyskari mentanarstevnu í samband viđ 40 ára hátíđarhald felagsins, so tá sleppa tit á stevny viđ mær. 😁
Til síđst kann eg nevna, at eg flutti til Aalborg í 2015 og búgvi saman viđ 2 ára gomlu dóttrini og sjeikinum, sum siglir úti (4/4 vikur). 👶🛳 Hava tit spurningar um SIV, nevndararbeiđi, at flyta niđur viđ børnum ella okkurt heilt annađ, so er bara at skriva eina viđmerking ella senda eini bođ. Eg skal svara so væl sum møguligt 😉😁


text:
Kunning til lesandi í Íslandi
Nógvir ymiskir og spennandi lestrarmøguleikar eru í Íslandi. Heimasíðan Study in Iceland hevur eitt gott yvirlit yvir lestrarstovnar, útbúgvingar og lívið sum lesandi í Íslandi.
Eisini er umfatandi kunning at finna inni á kunningartænastuni hjá Norðurlanda ráðharraráðnum Info Norden
Studni, føroyski stuðulsstovnurin, kann veita holla ráðgeving í sambandi við fyrireiking av lestraruppihaldi í Íslandi, bæði hvat viðvíkur fígging, útbúgvingarstovnum og almennum upplýsingum um Ísland og íslendsku útbúgvingarskipanina, sí her.
Eins og í øðrum Norðurlondum, skulu lesandi ikki gjalda lestrargjald fyri lestur í Íslandi, tó er eitt árligt innskrivingargjald.
Føroysk lesandi kunnu søkja peningaligan stuðul til lesturin í Íslandi gjøgnum SU í Danmark. Her eru upplýsingar, tá søkjast skal um SU.


text:
Fyrsta sveinaroyndin á Glasi10. desember 2018
Seinastu dagarnar hava bilsmiðulærlingar verði til sveinaroynd, tann fyrsta av sínum slag á Glasi. Lærutíðin hjá bilsmiðjum er 4 ár, harav 56 vikur skúlagongd, sum hesa vikuna endaði við sveinaroynd.
Hóast karmarnir á bildeildini eru nýggir, eru umstøðurnar sera góðar og skoðanarmeistararnir lótu væl at umstøðunum og royndini.
Skoðanarmeistararnir vóru Karl Vidtfeldt og John Hendrik Poulsen og lærararnir hetta seinasta skúlaskeiði vóru: Torolvur Samuelsen, Páll Árni A. Berg og Eirikur Ó. Simonsen.
Frá vinstru:
Izaac Ochondo, Hoyvík, í læru hjá Waag í Tórshavn, Fríði Meinhardson, Søldarfjørður, í læru hjá Wenzel í Tórshavn, Tummas Óli E. Olsen, Tórshavn, í læru hjá Wenzel í Tórshavn, og Arnold West, Hvalba, í læru hjá Sp/f Biltek í Trongisvági.